
<חברי הוועדה:> 

נאוה בוקר 

חברי הכנסת:
יעקב אשר

זוהיר בהלול

דב חנין

יעל כהן פארן
<מוזמנים:> 
סגן השר להגנת הסביבה ירון מזוז
	צור גלין
	–
	ראש אגף איכות אוויר ושינוי אקלים, המשרד להגנת הסביבה

	נורית שטרוך
	–
	סגנית מנהל מחוז חיפה ומתכננת המחוז, המשרד להגנת הסביבה

	רעות רבי
	–
	מרכזת בכירה, תחום זיהום אוויר, המשרד להגנת הסביבה

	גיא לסט
	–
	רכז תחום אוויר מתעשייה, המשרד להגנת הסביבה

	ד"ר איזבלה קרקיס
	–
	אפידמיולוגית סביבתית, משרד הבריאות

	נחום יהושע
	–
	כלכלן ראשי, משרד התשתיות האנרגיה והמים

	חדוה רדר זיו
	–
	ממונה סטטוטורית, משרד התחבורה והבטיחות בדרכים

	עידן עבודי
	–
	ראש תחום אנרגיה, משרד התחבורה והבטיחות בדרכים

	רפ"ק ליאור עמיאל
	–
	קצין חירום מחוז חוף, המשרד לביטחון פנים

	שבתי גרברצ'יק
	–
	דוברות המשרד לביטחון פנים

	רמי קלינגר
	–
	ראש יחידת איכות הסביבה, חברת נמלי ישראל

	ליאור אפלבאום
	–
	מנהל מרחב צפון, התאחדות התעשיינים

	כרמל פלדמן
	–
	ראש תחום לענפי הכימיה, התאחדות התעשיינים

	רעות קינן
	–
	עו"ד, יועצת לענייני חקיקה, התאחדות התעשיינים

	ד"ר עופר דרסלר
	–
	מנכ"ל איגודי ערים לאיכות הסביבה

	חדווה אלמוג
	–
	סגנית ומ"מ ראש העיר חיפה

	ירון חנן
	–
	חבר מועצת העיר חיפה

	רשף חן
	–
	עו"ד, היועץ המשפטי, עיריית חיפה

	נמרוד שיין
	–
	עוזר ראש העיר חיפה

	אביהו האן
	–
	חבר מועצת העיר חיפה, ארגון חיים וסביבה

	ענת שריד
	–
	מנהלת תחום אדריכלות, ועדה מחוזית לתכנון ולבנייה, מחוז חיפה

	חגית חרותקה קובי
	–
	אדריכלית עיריית קריית אתא

	אבי וולמרק
	–
	מנהל אגף תפעול, מועצה מקומית קריית טבעון

	יצחק רייך
	–
	ראש המועצה המקומית רכסים

	שרון נסים
	–
	מנכ"ל רשות נחל הקישון

	ד"ר אריה ונגר
	–
	ראש תחום איכות אוויר ואנרגיה, אדם טבע ודין

	יוסי סורוג'ון
	–
	ראש תחום תכנון, רשות נחל הקישון

	ארז דנאן
	–
	מנהל רישוי ותשתיות, בז"ן (בתי זיקוק לנפט)

	יעקב סופרין
	–
	סמנכ"ל תפעול, חברת תשתיות נפט ואנרגיה

	תמר בצלאל בורשטיין
	–
	רמ"ט מנכ"ל ומנהלת סיכונים, חברת תשתיות נפט ואנרגיה

	אלה נווה
	–
	אפידמיולוגית סביבתית, אימהות ואבות מצילים את חיפה והקריות

	ד"ר רויטל גולדשמיד
	–
	מובילת קמפיין חיפה, מגמה ירוקה

	ישי וולפוביץ'
	–
	מגמה ירוקה

	ד"ר אפרת וולפוביץ'
	–
	מגמה ירוקה

	רן מינרבי
	–
	מגמה ירוקה

	ליהי שחר ברמן
	–
	מגמה ירוקה

	אינג' מנשה שמש
	–
	מגמה ירוקה

	אופק רביד
	–
	מגמה ירוקה

	אלעד הוכמן
	–
	מגמה ירוקה

	ג'נט ספז
	–
	ארגון הירוקים

	קרן רוז גבאי
	–
	הנדסת אווירונאוטיקה

	יאיר גיל
	–
	צלם תיעודי, אגודת העיתונאים

	אבי שגב
	–
	הקואליציה לבריאות הציבור

	רוית שטוסל
	–
	הקואליציה לבריאות הציבור

	חנה קופרמן
	–
	יו"ר הפורום הישראלי לשמירה על החופים

	לאה לויקסון
	–
	שתי"ל

	סוזט שמיר
	–
	המשמר החברתי

	דליה טריביץ
	
	

	דיאנה ישראל
	
	

	מימי פרץ
	
	


לרשימת השדלנים שנכחו בדיון – ראו בקישור זה.

<ייעוץ משפטי: >
לירון אדלר
<מנהלת הוועדה:>
רחל דיין
<רישום פרלמנטרי:>
אהובה שרון, חבר המתרגמים
<ישיבת פתיחה - הצגת הדו"ח הרבעוני של התוכנית הלאומית לצמצום זיהום האויר במפרץ חיפה ברבעון השני של שנת 2016>
<היו"ר אכרם חסון:>
שלום, ברוכים הבאים. אני שמח לפתוח את הישיבה הראשונה של ועדת המשנה של ועדת הפנים והגנת הסביבה, ועדת משנה לבדיקת סוגיות תכנון וסביבה במפרץ חיפה.
הוקמה ועדה שהגישה כל מיני מסקנות אבל מאז הדברים לא השתנו. לפני חודש ביקשתי מיושב ראש הוועדה לעמוד בראש ועדת המשנה. אני תושב האזור. למי שלא מכיר אותי, אני חבר כנסת מטעם כולנו, שר האוצר ואני תושבי האזור. לשמאלי יושב סגן השר מזוז שגם הוא תושב המקום. ארבעה חברי כנסת גרים באזור חיפה. אני אישית מכיר את המטריה לא מהיום. בשנת 2003 הייתי ראש העיר דלית אל כרמל ועוספייה, עיר הכרמל, ואז מצאתי שאחוז חולי הסרטן בשני הכפרים עלה במאות אחוזים. כמובן השתמשתי בשירותי מומחים ורופאים ובסופו של דבר הגעתי למסקנה שצריך להוריד את כל האנטנות בעיר הכרמל והורדתי אותן בצו מיוחד. טענו כל הזמן שזיהום האוויר של מפרץ חיפה עולה גם לכרמל ומגיע לכפרים ומשפיע על חיי האוכלוסייה. למרות שאנחנו חיים בשני ישובים בלי תעשייה ואנחנו צריכים להיות הכי בריאים, אבל לצערי הרב מצאנו חולי סרטן רבים. 

אני לא זקוק לתמיכה או למה שנקרא ציונות בנושא מפרץ חיפה כי אני מכיר את האזור. בחודש האחרון נפגשתי פעמיים עם מגמה ירוקה, נפגשתי פעמיים בשבוע האחרון עם מנכ"ל המשרד להגנת הסביבה, נפגשתי עם השר היוצא, לפני מספר ימים נפגשתי עם השר כחלון שהוא ממונה היום על המשרד ונפגשתי עם נציגי עיריית חיפה, עם נציגי קריית חיים ועם הרבה מתנדבים, אנשים הגונים, ישרים שעושים עבודת קודש למען חיי האוכלוסייה.

אין ספק שאנחנו מבולבלים. אנחנו קמים כל בוקר, קוראים ש-25 אחוזים מהילדים הנכים הם מאזור חיפה, שאחוז חולי הסרטן בקרב הילדים הוא האחוז הגבוה ביותר באזור המפרץ, הקריות וחיפה, שהזיהום שלנו הוא מהגבוהים בעולם והאמת היא שחלק מהדברים הם באמת נכונים ויש גם כאלה שתופסים טרמפ פוליטי על הנושא הזה. 

אותנו מעניינים הבנים שלנו, הנכדים שלנו והאזרחים שלנו. לכן ביקשתי לקיים את הישיבה הזאת ולשמוע את כל מי שעוסק בנושא. אני אישית קראתי את הדוח של דב חנין שהיה יושב ראש הוועדה בשנת 2014, קראתי את כל הדוחות וגם סיירנו באזור ושמענו את כל מי שעוסק בנושא. יש הרבה סתירות בנתונים, יש הרבה דברים לא נכונים ויש גם דברים שנעשים.

אנחנו כמובן נשפט על פי המצב ועל פי העשייה אותה נראה בעינינו, אבל אני רוצה לומר לכם שאצלי לא יהיה שום דבר למראית עין. הפוליטיקה לא מעניינת אותי והתפקיד לא מעניין אותי אלא מה שמעניין אותי זה איכות החיים שלנו. לכן אני הולך עם הנושא הזה עד הסוף.

נפגשתי גם אתמול וגם שלשום עם ידידי וחברי הטוב סגן השר מזוז שיושב לשמאלי ואנחנו החלטנו לקחת את הנושא הזה בצורה הכי רצינית והכי עניינית. אנחנו נילחם עד הסוף, עד שנדע ונגיע לחקר האמת.

נשמע את הנתונים מהדוח החדש של המשרד להגנת הסביבה.

<דב חנין (הרשימה המשותפת):>
ברשותך, כמה מלים.

<היו"ר אכרם חסון:>
ביקשנו לתת את רשות הדיבור לחברי הכנסת לאחר שנשמע את המשרד להגנת הסביבה ואת מגמה ירוקה, ברשותך.

בבקשה, המשרד להגנת הסביבה. תציגו את עצמכם. המנכ"ל התנצל על שלא יכול היה להגיע היום כי הוא נמצא בסיור בצפון ואמר שהוא שולח צוות בכיר מהמשרד.

חברים, יש לנו שעה וחצי ואנחנו רוצים להיות אפקטיביים. אני מבקש בלי הערות ביניים.

<רעות רבי:>
שלום. אני ראש תחום אנרגיה באגף איכות אוויר. נמצאים אתי ראש אגף איכות אוויר במשרד, ראש תחום תחבורה ומתכננת מחוז חיפה.

אני רוצה להציג בפניכם את העיקרים של הדוח הרבעוני השני שהוא למעשה הדוח הרבעוני השלישי שמוציא המשרד מאז החלטת הממשלה. 

הדוח מראה עשייה - אני מתחילה בתחום של תעשייה - לפי היעדים שקבענו בהחלטת הממשלה. למעשה ברבעון הזה אנחנו סיימנו קביעה של דרישות מחמירות ל-25 מתוך 26 המפעלים הגדולים שהוגדרו כמפעלי התכנית. הדרישות מביאות את המפעלים לעמידה בסטנדרטים האירופאים הנדרשים, לעמידה ב-BAT, בסט אוולייבל טכנולוג'י, ובהתאם לזה, בהתאם לדרישות, להתקנות של אמצעים, לצמצום פליטות מהמפעלים, אנחנו גם חוזים את אופן העמידה שלנו ביעדים אותם הגדרנו בהחלטת הממשלה.

בנוסף, ברבעון הזה פעלנו באכיפה מול התקלה שנתגלתה במפעל כאול, תקלה שגרמה לפליטה של חומרים אורגניים נדיפים ממקורות לא מוקדיים. בעקבות זה הוחלפו למעלה מאלף רכבי ציוד במפעל. אנחנו יכולים לראות בגרפיקה למטה את ההפחתה. יש איזושהי עלייה שהייתה בעקבות אותה תקלה אבל הפחתה שתימשך בעקבות היום של ביצוע הצו שדרשנו.

לעניין דרישות לאותם מפעלים גדולים. עשינו כמה הליכים של שיתוף ציבור גם עבור ההיתר של בז"ן, של גדיב וכאול. ההיתר האחרון שעוד לא נחתם הוא ההיתר של בז"ן. 

שיתוף הציבור לפי המתווה שמגדיר החוק לעניין של שיתוף ציבור, נעשה לאחר תקופה וייעשה גם עבור בז"ן. אפשר להרחיב על כך בהמשך.

לעניין הפיקוח על המפעלים. אני מביאה כאן רשימה של מספרים. זה מספר בדיקות הפתע שנעשו למזהמים שונים בארובות – 44 ארובות, מספר סיורי הפיקוח, חלקם, כמחציתם, סיורי פתע, בסיורי הפתע יש גם בדיקות לדליפות לא מוקדיות ואני מפרידה, יש בדיקות בארובה, יש בדיקות ממקורות לא מוקדיים, ואנחנו נמצאים בהליכי אכיפה כנגד שישה מפעלים.

בראייה רחבה יותר, מ-2009 אנחנו יכולים לראות שיש מגמה ניכרת של הפחתה בפליטה. שלושת העמודות הימניות שהן בהירות יותר, הן עמודות של התחזית. כמובן עם יישום האמצעים צריכים להגיע לערכים שמצוינים כאן בשקף.

אני עוברת לנושא התחבורה, פעולות שנעשו במסגרת החלטת ממשלה בסקטור התחבורה לצמצום זיהום האוויר. כאן אישרנו סכומים משמעותיים של כסף לתמיכות, לסייע לרשויות מקומיות לצמצום זיהום אוויר מתחבורה. פורסמו בהשתתפותנו וחלק במימון משותף של המשרד מכרזים לרכש של רכבים בהנעה חלופית חשמלית וגז טבעי. לעניין קידום אזור אוויר נקי, אם נסתכל כאן על איזשהו תרשים של התהליך עד שנגיע למצב – בשאיפה, בינואר 2017 – בו מוחל אזור אוויר נקי בחיפה, אנחנו נמצאים כרגע אחרי השלב הראשון שהוא העברה של הצעת התכנית להערות הרשויות. למעשה ברבעון הנוכחי אנחנו אמורים להגיע עד לשלב של אישור חוק עזר עירוני. כל זה במטרה להביא למצב שהתכנית מוחלת כבר בינואר 2017 כאשר במקביל, לאורך כל התקופה, לפני החלת התכנית ואחריה, אנחנו מבצעים ניטור של איכות האוויר כדי לבחון את האפקטיביות של הפעולה.

עוד בתחבורה. המשכנו בפעילות של אכיפה מול תחנות הדלק. למעשה בסוף הרבעון הנוכחי בכל תחנות הדלק במפרץ כבר יהיה מצב בו מותקנות מערכות למישוב אדים, מה שנקרא סטייג' 2. אנחנו עורכים סיורי פיקוח, ליקויים שמתגלים מועברים או לאכיפה או כמובן לתיקון.
בנושא של ניטור מדידה ומידע, נושא שגם עליו התחייבנו בהחלטת הממשלה. הזמנו משלחת של מומחים מה-EPA, מהסוכנות הפדרלית להגנת הסביבה בארצות הברית, והיא בחנה את הפריסה של מערך הניטור, המזהמים שאנחנו בוחנים, הסטנדרט של הדברים אותם אנחנו דורשים ובהחלט ציינו שמערך הניטור הוא מהמתקדמים בעולם. כרפרנס, אם בארץ יש למעלה ממאה תחנות ניטור, רבע מהן נמצאות במפרץ חיפה. זה אזור שהוא מנוטר משמעותית והמיקום של תחנות הניטור, כמו שאני אומרת, בנוסף לזה שאנחנו בודקים אותו ובודקים את עצמנו, אנחנו נעזרנו גם בחוות דעת מהעולם.

לעניין זה ניידנו תחנות, מקומות שאנחנו רוצים לבחון השפעות קצרות טווח יותר.

זאת מפה של פריסת התחנות.

<היו"ר אכרם חסון:>
יש לך עוד שתי דקות.

<רעות רבי:>
יש מזהמים שנמדדים בניטור רציף ויש מזהמים שטכנית לא ניתן למדוד אותם באופן רציף ולכן הם נמדדים באופן של דיגום. זאת אומרת, נלקחת חבילת אוויר והחבילה הזאת נלקחת למעבדה, נעשית אנליזה ומתקבל המידע לגבי הריכוז של המזהמים. זה נעשה בנקודות נוספות ברחבי המפרץ. על בסיס המידע הזה, מהניטור הרציף ומנקודות הדיגום אנחנו בעצם אומדים את מצב איכות האוויר במפרץ.

לעניין חומרים מסוכנים. אנחנו מתקדמים עם הנושא של העתקת מיכל האמוניה. למעשה פורסם השלב השני והאחרון של המכרז ואנחנו מתקדמים. 

<יעל גרמן (יש עתיד):>
אולי תפרטי מה זאת אומרת השלב השני של המכרז.

<רעות רבי:>
השלב השני של המכרז. הייתה שאלה של אי ודאות לעניין התנאים הפיננסיים שיאפשרו התמודדות .

<יעל גרמן (יש עתיד):>
של הקמת המפעל.

<רעות רבי:>
כן. של הקמת המפעל לשם ריקון המכל וההקמה בדרום.

עוד מילה אחת על סקר סיכונים. נעשה באופן מצרפי. יש חלוקה למתחמים. נעשית בחינה. כאן זה לעניין חשיפה לחומרים מסוכנים. גם זה התקדם בלוחות הזמנים שנקבעו.

נושא אחרון, נושא של ניקוי קרקעות הקישון. למעשה הפינוי מקרקעית הנחל מתקדם. אנחנו מדווחים כאן על כמויות של 7,000 מטרים מעוקבים של קרקע מזוהמת שהוצאה מהקרקעית והועברה לניקוי. בנוסף, ברבעון הזה ניתן אור ירוק להפקדה של תכנית לפארק מורד נחל הקישון, תכנית שלמעשה מחזירה לציבור אזור שהיה מופר ולא ניתן היה לנטר אותו כראוי.

<היו"ר אכרם חסון:>
בשלב הזה, תודה רבה. אנחנו ניתן את רשות הדיבור למגמה ירוקה שהכינה בחודש שעבר דוח על הסיכונים במפרץ חיפה. לאחר מכן נאפשר לחברי הכנסת ולשאר המוסדות שנמצאים כאן.

<רויטל גולדשמיד:>
אני דוקטור רויטל גולדשמיד, אני ממובילות המאבק מטעם מגמה ירוקה בחיפה. רציתי קודם כל להודות לך חבר הכנסת אכרם חסון על שלקחת לידיך את הנושא של מפרץ חיפה שדורש טיפול מידי. זיקקנו כאן כמה נושאים שלראייתנו הם הדחופים ביותר לטיפול. אני אסביר כל אחד מהם ואני מבקשת, למי שיש שאלות, לשאול אותן בסוף דבריי.

אנחנו חושבים שעל הוועדה לוודא שיש שקיפות ציבורית והתאמה בין הצהרות הרגולטור, הגנת הסביבה, לבין מה שקיים בשטח בכל הנוגע לנתוני אוויר, ותכף נפרט. חייבים להחמיר בהיתרי הפליטה של בז"ן, של כרמל אולפינים וגדיב. יש לראות במתחם של בז"ן מקשה אחת ולהסתכל ולהוציא היתר פליטה מצרפי לכל המתחם המזהם הזה במשותף. חייבים לאכוף עשן מלפידים שלא נאכף כיום. הוועדה חייבת לדרוש הכרזה על מפרץ חיפה כמוקד זיהום אוויר כדי לקבל כלים ותקציבים כדי להתמודד בבעיה של התחלואה והזיהום הקיים. הוועדה חייבת לעצור את תכניות הרחבת הייצור והאחסון של חומרים מסוכנים בחיפה בתוך דרישה של טיפול במצב הקיים. הוועדה חייבת לגבש תכנית מפורטת שכוללת את כל בעלי העניין מכל המשרדים הממשלתיים לצמצום התעשייה במפרץ חיפה ולהציב אבני דרך סביבתיים, תעסוקתיים, בריאותיים שכפופים ללוח זמנים באופן מחייב.

אני רוצה להתייחס לחומר מסוים שנקרא בנזן, אחד מני רבים, במפרץ חיפה. לאחר בדיקת מגמה ירוקה, בערוץ 2 ראינו שיש עלייה, יש שורה של שגיאות בהצהרות המשרד להגנת הסביבה ויש עלייה בפליטות בזנן וחומרים נוספים מסרטנים ודאיים לאדם במפרץ חיפה. ראינו שהבעיה היא לא רק בבנזן ואז הגנת הסביבה גילו שבאמת הייתה להם איזושהי בעיה במעבדה אבל זה הסתדר אחרי מחצית 2015. אתם כבר יכולים לראות בגרף כאן למטה שממחצית 2015 לתוך 2016 עדיין יש עלייה בפליטות בנזן. אמרו לנו שמדובר על דיגומים ויש להם בעיה במעבדה, אבל אלה לא דיגומים אלא אלה ניטורים. יש להם בעיה גם בניטורים? אז פתאום גילו שבעצם הייתה בעיה בכאול ובעצם הייתה שם איזושהי תקלה.

לא יכול להיות שפתאום הרגולטור מגלה דברים, פתאום, בלי בקרה, בלי עין פקוחה. לא יכול להיות שהעין הפקוחה היא ארגוני הסביבה ובינתיים ברקע מאשרים היתרי פליטה מתירנים שמאפשרים את ההגדלה של הזיהום. אגב, שוב, בניגוד להצהרות המשרד להגנת הסביבה. בנוסף, הרגולטור אפשר לראות למעלה מדבר על שגיאה בתוצאות של 27 אחוזים. תבינו, בן אדם שמקבל שבעים או מאה במבחן, זה לא אותו ציון וגם כך, אם הנתונים שמתקבלים הם בטעות של כמעט שלושים אחוזים, זה כמו להגיד שאין תוקף לנתונים שמתקבלים על ידי הרגולטור, הגנת הסביבה. זה אומר שוועדות התכנון שבאו לדון בהרחבת בתי הזיקוק ותוספת אחסון, הסתמכו על נתונים שגויים.

אני רוצה להתייחס להיתרי הפליטה המתירנים ואני מביאה כאן רק דוגמה אחת. זה מתוך טבלה א' של היתר פליטה של בז"ן ואפשר לראות שארבעים אחוזים מתוך המתקנים, הארובות בבז"ן, אין להם מתקני טיפול. אפשר לראות ערכים שבצו האישי מ-2009 - היום הם פי ארבע ויותר. בעצם נותנים להם לזהם פי ארבע ויותר בחומרים שונים. ב-כאול הייתה דרישה להורדה בנוקסים ל-26 קילו בשעה ב-2024, כאשר כבר יש את הטכנולוגיה לעשות את זה, ב-2017. זאת אומרת שהרגולטור כאן מוותר למפעלים על חשבון חיי התושבים ואני מצפה שכמו בחדרה, הגנת הסביבה ידעו לקום ולהחמיר את היתרי הפליטה כי הם יכולים לעשות את זה והם הוכיחו את זה בחדרה.

יש פערים גדולים בין הדוח הרבעוני של הגנת הסביבה שהוצג לפנינו בחלקו לבין מה שקורה בשטח. את הפער הזה חייבים לסגור כי הפער הזה גובה חיי אדם. הדוח הרבעוני של הגנת הסביבה מדבר על דרישות מחמירות בהיתרי הפליטה. ראינו שההצהרות לא מתיישבות עם המצב בשטח. בדוח הרבעוני של הגנת הסביבה מדובר על אכיפה מידית של תקלה ב-כאול כאשר בפועל התגלתה שנה באיחור ונאכפה שנה וחצי באיחור.
בדוח הגנת הסביבה מדובר על שיתוף ציבור כאשר בפועל בהיתרי פליטה של בז"ן על ידי מגמה ירוקה התגלה שלא כל המסמכים הונגשו לציבור ורק בעקבות פנייה שלנו הונגשו למעשה כל המסמכים לציבור, מסמכים שהוסתרו מהציבור לפני כן.

בדוח של הגנת הסביבה נאמר שמפרסמים לציבור 71 מכשירים באופן רציף, רק בדיקה שלנו העלתה ש-103 אינדיקטורים הם בזמינות של פחות מחמישים אחוזים וזה לא נקרא ניטור רציף.

בדוח הרבעוני של הגנת הסביבה נקבע ש-EPA טוענים שמערך הניטור בחיפה מהמתקדמים בעולם – לא ברור על סמך מה והאם הציגו להם שיש שלושים אחוזים טעות בטעויות בניטור ודיגומים של נתונים גולמיים של הגנת הסביבה.

בדוח הרבעוני של הגנת הסביבה נקבע שהוחמרו הדרישות ללפידים וזה לא נאכף.
אני רוצה להציג לכם את המצב של הדוח של פרוטנוב, המחקר האחרון שיצא ומדבר על פיזור מזהמים. רואים שבמקום שבו מתפזרים המזהמים הכי הרבה, בהיקף - - -

<יעל גרמן (יש עתיד):>
זה מידע חסוי שעוד לא יצא.

<רויטל גולדשמיד:>
שאלות בסוף בבקשה.

זה בעצם המאמר שיצא ואת זה אפשר לראות. היקף של השישה קילומטרים - - -
<יעל גרמן (יש עתיד):>
אדוני, נא להבהיר לה שאני יכולה לשאול שאלות.

<רויטל גולדשמיד:>
את מפריעה לי. את גוזלת מזמני.

<היו"ר אכרם חסון:>
כיוון שהגבלתי אותם בזמן, אני מבקש לאפשר לה לסיים. יש לך עשרים שניות לסיום הדברים.

<רויטל גולדשמיד:>
היא לקחה לי מהזמן.

<יעל גרמן (יש עתיד):>
זו זכותי גברתי הנכבדה. זו זכותי לשאול אותך שאלות ואני חושבת שכדאי גם שתעני עליהן.

<רויטל גולדשמיד:>
ההיקף של שישה קילומטרים בו נמצאת רוב התחלואה של הסרטן, שם אין בכלל תחנות שמנטרות VOC.

אני אסכם. ראינו שיש עלייה במזהמים, שיש שגיאות מסיביות בקבלת נתונים, שיש היתרי פליטה שלא עומדים ביעדי הפליטה, יש חוסר ודאות מוחלט ואנחנו חושבים שעל הוועדה לדרוש שקיפות ציבורית, התאמה בין הצהרות בין הרגולטור למצב בשטח ולהחמיר בהיתרי הפליטה. צריך לדרוש את הכרזת חיפה כמוקד זיהום אוויר ולדרוש תכנית מפורטת לצמצום התעשייה במפרץ חיפה. התושבים יצאו אתמול לרחובות ואנחנו לא מתכוונים לוותר על החיים שלנו. זה המצב בחיפה יום יום.

<היו"ר אכרם חסון:>
תודה לך. חברים, לא מוחאים כפיים. אנחנו נאפשר לחברי הכנסת להתייחס. אני מבקש מחברי הכנסת שכל אחד ידבר לא יותר משתי דקות כי אנחנו רוצים לשמוע עוד נציגים מכובדים שבאו מרחוק. אנחנו רוצים לשמוע כל מה שהם עוברים ומרגישים ולכן אני מבקש לקצר. אנחנו נתחיל מסגן השר ונגיע עד אחרון חברי הכנסת. בבקשה.

<סגן השר להגנת הסביבה ירון מזוז:>
בוקר טוב לכולם. מכובדי יושב ראש הוועדה אכרם חסון חברי, חברי כנסת נכבדים, מכובדים, כל הנוכחים כאן באולם. מי שיודע, מפרץ חיפה הוא מקום שהוא כמה מטרים מהאזור בו אני גר. המצב במפרץ חיפה הוא מאוד קשה. כמו שיודע חברי דב חנין, כשהגעתי לכנסת הוא היה בוועדת המשנה ושאלתי אותו איפה החומר של מפרץ חיפה כי אני רוצה לראות אותו כי לצערי אני איבדתי כמה מבני המשפחה ממחלת סרטן שם באזור וזה בדיוק הדבר שאני מתכוון להילחם בו עם החברים, עם אכרם, עם כולם בלי לראות בעיניים כפי שאומרים. המצב קשה במפרץ חיפה והוא לא יכול להימשך. אנשים חולים, אנשים מתים ואי אפשר לעמוד מהצד. ההחלטה להגדיל את מתחם בז"ן זאת החלטה שערורייתית. הייתי רוצה לראות את חברי הוועדה, אלה שהרימו את היד להגדלת בז"ן. הייתי רוצה לראות אותם. יש כאן נציגים שהיו בוועדה?
<קריאה:>
יש עוררים שהיו בוועדה.

<סגן השר להגנת הסביבה ירון מזוז:>
אתה הצבעת בעד הגדלת בז"ן?

<קריאה:>
אני עררתי כנגד הוועדה ולצערי משרד ראש הממשלה - - -

<סגן השר להגנת הסביבה ירון מזוז:>
אני שואל שאלה ואתם עונים תשובה. יש מישהו מעיריית חיפה?

<חדווה אלמוג:>
כן.

<היו"ר אכרם חסון:>
ממלאת מקום ראש העיר.

<סגן השר להגנת הסביבה ירון מזוז:>
את ישבת בוועדה לגבי הגדלת בז"ן?

<חדווה אלמוג:>
לא הייתי חברה בוועדה.

<סגן השר להגנת הסביבה ירון מזוז:>
אני שואל את סגנית ראש העירייה.

<חדווה אלמוג:>
לא הייתי חברה בוועדה.

<סגן השר להגנת הסביבה ירון מזוז:>
עיריית חיפה תומכת בהגדלת בז"ן?

<חדווה אלמוג:>
שלילי.

<סגן השר להגנת הסביבה ירון מזוז:>
אז למה יונה יהב משחק בין לבין לבין לבין? למה הוא לא אומר בצורה נחרצת שהוא מתנגד? שהוא יושב ראש איגוד ערים, שהוא זה שמחליט? הוא העיר הכי גדולה שם אבל המשחקים האלה הסתיימו. חיי אדם לא הפקר ולא יהיו בני ערובה של אף אחד. זה אני מבטיח לך אישית ואני מעריך אותך מאוד. תני לי להמשיך. תזכירי לי את השם.

<חדווה אלמוג:>
חדווה אלמוג.

<היו"ר אכרם חסון:>
אחר כך אתן לך שתי דקות להגיב.

<סגן השר להגנת הסביבה ירון מזוז:>
אני לא נגד תעסוקה. אני לא נגד הפרנסה ואני לא נגד תעשייה. יש למצוא פתרון חלופי לעובדים, לא להפקיר אותם אבל גם לא לפגוע בבריאותם ובבריאות התושבים. יש משקל כבד לבריאות חיי אדם באזור. לא יעלה על הדעת, בעלי המפעלים מתעשרים על חשבון בריאותם של תושבי הצפון. הגיע הזמן לעצור את זה. לא יכול להיות שבמשך שנים המפעלים פגעו ופוגעים בתושבים חסרי ישע שלא יכולים לדבר ולא יכולים להגיב. איפה היה יונה יהב במשך 12 שנים? איפה היו ראשי הערים מסביב? איפה הם היו? אתם יודעים מה קורה ברחוב דגניה בקריית חיים? אתם יודעים מה קורה בכל האזורים שם? אתם יודעים שעל חוף הים בקריית חיים אי אפשר ללכת? שהכול סכנה? אתמול הייתי בתל אביב, ישבתי על חוף הים בנמל, בואו תראו איזה תענוג. בחיפה זה בית שימוש. זה ביוב. 

פניתי אתמול לשר הבריאות במכתב חריף ביותר וביקשתי ממני לעצור את ההרחבה ואני היום אפגש אתו שוב כשאני אגיע לכנסת. לאן הולכים המיליונים שמשלמים המפעלים? לאיפה הם מופנים? מקבלים מעל מאה מיליון שקלים ארנונה באזור. לאן הולכים הכספים? לאן הם מופנים? ראינו שיקום באזור? לא ראינו כלום.
<קריאה:>
לאצטדיון.

<סגן השר להגנת הסביבה ירון מזוז:>
איפה עיריית חיפה שמקבלת את רוב הכספים? לאן הולכים הכספים? 

<רשף חן:>
איפה מדינת ישראל?

<סגן השר להגנת הסביבה ירון מזוז:>
איפה מדינת ישראל? שב בבקשה, כשיגיע התור שלך, ניתן לך לדבר. יונה יהב אמר שהוא מתנגד, נכון?

<רשף חן:>
הוא אמר לי להגיש עתירה כנגד ההחלטה.

<סגן השר להגנת הסביבה ירון מזוז:>
יונה יהב אמר שהוא מתנגד.

<אביהו האן:>
הוא היה בעד התכנית במכתב הראשון בוועדה. 

<חדווה אלמוג:>
כן.

<היו"ר אכרם חסון:>
חברים, אני מבקש, אף אחד לא מגיב. מי שרוצה לדבר, שיבקש את רשות הדיבור וניתן לי אם יישאר זמן.

<יעקב אשר (יהדות התורה):>
הוא הופיע בוועדה המחוזית להתנגד?

<חדווה אלמוג:>
כן.

<יעקב אשר (יהדות התורה):>
הוא בא לוועדת ערר?

<היו"ר אכרם חסון:>
חברים, בלי הערות.

<סגן השר להגנת הסביבה ירון מזוז:>
ראש עיריית חיפה יונה יהב אמר שהוא מתנגד וחלק ממשרדי הממשלה המטפלים בנושא גם מתנגדים. אז איך זה יכול להיות? כולם מתנגדים אבל איך זה עבר בוועדה?

<רשף חן:>
מדינת ישראל - - -

<סגן השר להגנת הסביבה ירון מזוז:>
לא. אתם ישבתם שם. כל הכישלון הוא של עיריית חיפה בנושא הזה. אל תבואו למכור או לזרות חול בעיני האנשים.

<נמרוד שיין:>
אתם במשרד ראש הממשלה. אתה יושב במשרד ראש הממשלה.

<סגן השר להגנת הסביבה ירון מזוז:>
כן. אני יושב במשרד ראש הממשלה ואני מתנגד לזה. מי אתה? 

<קריאה:>
העוזר של יהב.

<סגן השר להגנת הסביבה ירון מזוז:>
אתה העוזר של יונה? מאיפה אתה יודע מה קורה שם בכלל? 

<נמרוד שיין:>
אתה רוצה שאני אדבר?

<סגן השר להגנת הסביבה ירון מזוז:>
כן. מאיפה אתה יודע מה קורה? סליחה, תן לי רגע. מאיפה אתה יודע מה קורה שם?

<היו"ר אכרם חסון:>
אסור לך לדבר. אסור לך להגיב. אתה לא תגיב. ממלאת מקום ראש העיר תגיב בסוף.

<קריאה:>
שאלה רטורית. בסדר.

<סגן השר להגנת הסביבה ירון מזוז:>
יונה יהב היקר, אתה ראש עיריית חיפה, כל הזיהום בקריות, בחיפה, באזורים שונים, איפה אתה? מה אתה עושה? פעם אתה מתנגד, פעם אתה לא מתנגד. תחליט. חיי התושבים אינם הפקר. הגיע הזמן שתתעורר או שתפנה את המקום, אתה וכל מי שמייעץ לך. אנחנו לא רוצים את התרומות של בעלי המפעלים כדי להקים מחלקות בבתי חולים. מי שיודע למה אני מתכוון, הוא מבין למה אני מתכוון. שייכנס לבית חולים רמב"ם. לא רוצים את התרומות האלה כפיצוי על הנזקים. אנחנו לא רוצים את הכסף שלהם בכלל. אנחנו רוצים לחיות, אנחנו רוצים לנשום אוויר נקי.

הפתרון היחידי למזער את הנזק – אני לא יודע מה זה ימזער – הוא להקים מועצה תעשייתית בסגנון נאות חובב כאשר כל כספי הארנונה שמועברים לעיריית חיפה או לכל מיני רשויות באזור יועברו למועצה התעשייתית והיא תטפל אך ורק בנושא זיהום האוויר. אך ורק. יסלחו לי חבריי, אם הדבר הוא כל כך חשוב, לא היו מאשרים בנייה. אני גר בקריית ביאליק, 300-400 מטרים בקו אווירי הולכים להרחיב את בז"ן והולכים להקים שכונה של 4,000 יחידות דיור. הולכים להקים בחיפה והולכים להקים בכל המקומות כאילו שום דבר לא קרה שם. ממשיכים והעולם כמנהגו נוהג. 

<היו"ר אכרם חסון:>
שנייה לסיום.

<סגן השר להגנת הסביבה ירון מזוז:>
רגע, אכרם. זה דבר מאוד חשוב.

<היו"ר אכרם חסון:>
אני יודע.

<סגן השר להגנת הסביבה ירון מזוז:>
אנחנו לא ניתן. מהיום הסיפור נגמר. מי שלא ישתף פעולה, שיפנה את המקום. לא יהיה שם. חיי אדם לא הפקר. אני דיברתי גם יונה יהב על זה והזמנתי אותו. ברגע שהוא לא הגיע היום לדיון החשוב הזה בוועדה החשובה הזאת, מבחינתי לא צריך להתייחס אליו כפקטור בנושא הזה בחיפה. תודה רבה.

<היו"ר אכרם חסון:>
אנחנו נשמע אחר כך את עיריית חיפה. רשות הדיבור לחברת הכנסת יעל כהן פארן. חברים, שוב, לא מעירים ולא מגיבים בבקשה. לזכותה של חבר הכנסת יעל כהן פארן ייאמר שהיא הקימה כאן שדולה למען מפרץ חיפה בה אני חבר. סיירנו לפני שלושה חודשים. היא מכירה את המטריה והיא מאלה שתומכים והיא תמיד מדברת אתי על איך אפשר ללחוץ ולקדם. נשמח לשמוע אותך, בבקשה.

<יעל כהן-פארן (המחנה הציוני):>
תודה רבה אדוני היושב ראש. קודם כל, אני מברכת על הקמתה של הוועדה ועל כינוסה ועל הדיון היום שהוא מאוד מאוד חשוב. אני לא אחזור על דברים שנאמרו. העמדות שלי ידועות. כמו שאמר אכרם, הקמתי שדולה וגם אכרם הצטרף, כך גם חברת הכנסת יעל גרמן וחבר הכנסת יצחק וקנין סגן יושב ראש הכנסת.

אני רוצה לומר שזה נושא לא של ימין ושמאל ולא של אופוזיציה וקואליציה. אנחנו צריכים ביחד לפעול ואני שמחה מאוד שסגן השר מזוז נמצא כאן וכמובן חבר כנסת אכרם חסון. אנחנו ביחד צריכים לחבר את הכוחות כדי להביא לשינוי אמיתי כי מה שקורה עכשיו במפרץ חיפה לא יכול להימשך. נקודה. פשוט לא יכול להימשך.

אלה הדברים הכלליים שלי. אני רוצה, ברשותך, ומבקש שזה יהיה שיח. יש לי רשימה ענקית של שאלות ואני בטוחה שלצורך הדיון, אם נציב אותן כאן לפני נציגי הגנת הסביבה ונדרוש תשובות, הדיון הזה יהיה מאוד אפקטיבי ולא רק הוצאת אוויר חם כאשר כולם ידברו שתי דקות. אני מאוד מבקשת מצור גלין, ראש האגף לאיכות אוויר, לעבור קדימה ולענות לשאלות שאני אשאל אותו כי אני יודעת שעם כל הכבוד לרעות רבי, ויש לי הרבה הערכה אליה, היא עוסקת בנושא אנרגיה ולא בנושא מפרץ חיפה. אני חושבת שעל השאלות שיש לי רק אתה יכול לענות, לפחות מבין היושבים כאן בחדר.

השורה ארוכה ואני מאוד מקווה שאכרם לא יקטע אותי. המשרד להגנת הסביבה דיווח לציבור על ירידה של 11 אחוזים במזהמים בשנת 2015. האם זה נתון של מדידה? כלומר, זה מבוסס על דיגומים סביבתיים? אם כן, על איזה מזהם זה מדבר? האם זה מדבר על ניטור סביבתי רציף? איזה מזהם ירד ב-11 אחוזים? האם זה ניטור ארובות או שזה מבוסס על חישובים בהתאם לדיווחים של המפעלים? מאיפה הגיעה הירידה של 11 אחוזים שהבאתם לידיעת הציבור לפני שנה? זאת שאלה ראשונה והיא ממש לא אחרונה. אני ממש מקווה שאכרם ייתן לי לשאול אתכם את השאלות.

<דב חנין (הרשימה המשותפת):>
ובאיזה מזהם.

<עבדאללה אבו מערוף (הרשימה המשותפת):>
ובאיזו עונה.

<יעל כהן-פארן (המחנה הציוני):>
זה היה אמור להיות שנתי. אני שואלת איך מדדו ואיך ספרו.

<היו"ר אכרם חסון:>
אני מבקש שהשאלות והתשובות לא יהיו הרצאות אלא קצרות.

<יעל כהן-פארן (המחנה הציוני):>
האם אכן אלה 11 אחוזים?

<היו"ר אכרם חסון:>
נשמע את התשובה.

<צור גלין:>
לגבי 2015, המספר שאת נקבת היה 15 אחוזים.

<יעל כהן-פארן (המחנה הציוני):>
11 אחוזים.

<צור גלין:>
זה בהתאם לדרישות שהיו לנו בהיתרי פליטה. אנחנו דרשנו בהיתרי פליטה דרישות ואנחנו התייחסנו לדרישות בהיתרי פליטה. נכון. בשנת 2015 לא הצלחנו לעמוד ביעד הזה בגלל פרשת כאול.

<יעל גרמן (יש עתיד):>
לא הבנתי את ההתחלה. אתם מדדתם או דרשתם? יעל שאלה מאוד מפורשת.

<צור גלין:>
בוא נגיד, יחסית לדרישות שהיו בהיתרי פליטה כפי שרעות הסבירה קודם, היו רק החמרות. זאת אומרת, אין הקלות בדרישות.

<יעל כהן-פארן (המחנה הציוני):>
לא, אני לא שואלת על ההחמרה.

<דב חנין (הרשימה המשותפת):>
מה ירד, אם בכלל ירד משהו במציאות. עזוב אותנו מעולם של ניירות.

<יעל גרמן (יש עתיד):>
איפה מדדתם?

<דב חנין (הרשימה המשותפת):>
בעולם המציאות ירד ב-11 אחוזים?

<צור גלין:>
לא. לא ירד ב-11 אחוזים. בגלל פרשת כאול לא ירד ב-11 אחוזים.

<דב חנין (הרשימה המשותפת):>
לא ירד ב-11 אחוזים. ירד במשהו?

<יעל כהן-פארן (המחנה הציוני):>
בכמה ירד?
<צור גלין:>
סך הכול אנחנו מדברים על ירידה של ארבעה אחוזים במקום 11 אחוזים שהבטחנו.

<דב חנין (הרשימה המשותפת):>
באיזה מזהם ירד בארבעה אחוזים?

<צור גלין:>
BOC. אנחנו מדברים על טוטל BOC.
<יעל כהן-פארן (המחנה הציוני):>
איך מדדתם את זה?

<יעל גרמן (יש עתיד):>
ומי מדד?

<צור גלין:>
נעבור משלב לשלב. הכוונות שאנחנו מדברים קדימה, לשנת 2015 דיברנו על ירידה של 11 אחוזים והייתה ירידה על סמך הדרישות שלנו בהיתרי פליטה. יש לנו שלבים שונים שאנחנו מאמתים את התוצאות האלה. האימות הראשון הוא תוצאות של הבדיקות בארובה על ידי מפעלים והאימות השני הוא התוצאות שאנחנו בודקים בבדיקות אמת שלנו, בבדיקות פתע שאנחנו מבצעים. 

אתם ראיתם את המספרים. בדקנו למעלה מ-370 בדיקות בארובות במפרץ חיפה.

<יעל כהן-פארן (המחנה הציוני):>
בדיקות פתע.

<צור גלין:>
בדיקות פתע.

<יעל כהן-פארן (המחנה הציוני):>
ב-2015? אלה בדיקות פתע, אז אתה מחשב לפי בדיקות הפתע אקסטרפולציה? אין לך ניטור רציף על כל הארובות. נכון?

<צור גלין:>
יש לנו בדיקות פתע. אנחנו מנסים להגיע למרב אבל אנחנו תלויי תקציב. אנחנו לעולם לא נצליח לבדוק את כל ה-219 בדיקות ברבעון. אנחנו מקווים להגיע אליהם בשנה וחצי-שנתיים ולסיים את כל הסבב. לכן לא כל המידע שיש לנו הוא על פי דגימות בארובה. יש לנו מידע שאנחנו עושים הערכות לפי הדרישות שלנו בהיתר ואנחנו מתייחסים לדרישה בהיתר כאילו היא בוצעה. ברגע שמישהו לא ביצע את הדרישה בהיתר, כמובן שהתבדרנו.

<יעל כהן-פארן (המחנה הציוני):>
מאיפה אתם יודעים אם עמדו בהיתר או לא? מהדיווח של המפעלים?

<צור גלין:>
קודם כל, כן. יש בדיקות של המפעלים שאנחנו נדרשים כחוק לבצע אותם בתדירות. לכל ארובה יש את התדירות שלה. זה מתחיל מארבע פעמים בשנה ונגמר בפעם בשנתיים. אבל במפרץ חיפה, בגלל החששות הכבדים שיש לנו, אנחנו מבצעים בדיקות פתע פעמיים בשבוע. כל יום, לפחות בין שתיים לשלוש ארובות אנחנו מבצעים בדיקות פתע. זה מצטבר ומגיע ל-46 שבועות עבודה בשנה, את יכולה לחשב ולראו שאנחנו מגיעים לסביבות ה-140-150 בדיקות ארובות בשנה.

<היו"ר אכרם חסון:>
יעל, שאלה אחרונה.

<יעל כהן-פארן (המחנה הציוני):>
שאלה אחרונה? יש לי עשר שאלות.

<היו"ר אכרם חסון:>
אולי בסוף, אם יישאר זמן.

<יעל כהן-פארן (המחנה הציוני):>
אתה יודע שלא יישאר. נתתם ל-כאול הקלה מאוד גדולה בהיתרי הפליטה לעומת הצווים האישיים של 2009. בצווים האישיים נדרשו ל-150 מיליגרם ל-מאק בדגימה של ארובה וכעת בהיתרי הפליטה הנוכחיים אתם דורשים רק מאתיים. זאת אומרת, עלייה של שלושים אחוזים. אני לא מתווכחת ואני לא דורשת לזה הסברים אלא אני רוצה לדעת את הדברים הבאים.

האם בכלל שקלתם במשרד לדרוש מ-כאול עמידה באותם תנאים של 2009? או אולי תנאים מחמירים יותר, אבל אפילו ה-150, למה זה לא נשקל? האם זה נשקל? האם הבעתם את הדרישה הזאת לבז"ן, ל-כאול? האם יידעתם את הציבור לגבי הדרישה הזאת? האם פרסמתם את המסמך בו אתם מעמידים את הדרישה הזאת גם בהיתרי הפליטה הנוכחיים בערך של ה-150 או אפילו נמוך יותר? האם הם הגיבו לדרישה הזאת? האם כל המסמכים שבז"ן הגישו כתגובה להיתר הפליטה פורסמו לעיון הציבור כנדרש בחוק אוויר נקי? 

<היו"ר אכרם חסון:>
יעל, בואי נעצור כאן.

<צור גלין:>
אני אתייחס ברשותכם לשאלה הראשונה לגבי הפליטות. קודם כל, צריך להסביר שלא מדברים כאן על BOC אלא מדברים על תחמוצות חנקן. לא פחות גרוע אבל משהו אחר. אלה דברים אחרים כמובן עם השפעות שונות לחלוטין מאשר ל-BOC. צריך לומר שב-כאול יש שני סוגים של מתקנים שפולטים נוקטים. 
<יעל כהן-פארן (המחנה הציוני):>
תנורי פיצוח.

<צור גלין:>
דודי קיטור. בתנורים אכן התקן של 150 יגיע מאוחר יותר. זה לא שביטלנו את התקן.

<יעל כהן-פארן (המחנה הציוני):>
השיא היה בצו של 2009 של 150.

<צור גלין:>
נכון. אני אסביר. אנחנו עבדנו מול התוצאות בפועל ואנחנו נאלצנו לדרוש מהם להגיע ל-150 בהדרגה תוך שש או שבע שנים, אני לא זוכר בדיוק, אבל מאוד חשוב להסביר לוועדה שתמורת זה אנחנו דרשנו מהם הורדה מעל ומעבר לנדרש בדודים. הווה אומר, אם בדודים נדרשו מאה, אנחנו דרשנו חמישים. בסך הכול הבועה לא נפגעה. כאשר בעתיד, ברגע שהתנורים יוחלפו ואנחנו מעריכים שתוך שש-שבע שנים יוחלפו כל התנורים הבעייתיים, ואז הם יגיעו לשמונים, שבעים, הם ירדו לחצי ממה שנדרש בצו. בסך הכול נגיע לפליטות נמוכות יותר.

<היו"ר אכרם חסון:>
בשלב זה, תודה רבה. יעל, בבקשה, זמננו מאוד קצר.

דב חנין, ב-19 למרץ 2014 מונית ליושב ראש ועדה דומה שהגישה דוח. האם המצב השתנה? האם היו תוצאות חיוביות? האם התקדמתם או שאנחנו עדיין דורכים באותו מקום?

<דב חנין (הרשימה המשותפת):>
תודה אדוני היושב ראש, ברכות לך על הקמת הוועדה. בקשה ממך, שתיקח את הנושא במרץ ובאנרגיה שבאמת התחלת את הישיבה. ברכות לך אדוני סגן השר על המחויבות וההתייצבות. ברכות לכל עמיתיי חברי הכנסת והרבה הערכה ותודה לנציגי הארגונים, הפעילים, האזרחים ממפרץ חיפה. תודה גדולה לכם. בזכות המאבק שלכם, הדרישות שלכם לאורך השנים, הנושא הזה נמצא היום יותר בסדר היום מכפי שהוא היה אי פעם בעבר.

אדוני היושב ראש, כמו שאתה אמרת, אני עמדתי בראש ועדת משנה בנושא הזה שעבדה בכנסת במשך שלושה חודשים. אנחנו עבדנו בצורה מאוד אינטנסיבית והגשנו מסקנות שאושרו על ידי ועדת הפנים ואושרו על ידי כל הגורמים. לצערי, כמו שאמר סגן השר, למרות שכל הגורמים אישרו והסכימו, בפועל מתנהגים אחרת מכפי שאנחנו דרשנו והמלצנו. 

יש בעיה רצינית של נתונים. כמו ששאלתה של חברתה כנסת פארן הראתה, מאוד מאוד חשוב כאן לנתח אחד לאחד את כל המפעלים ואת כל הנתונים כי לפעמים מאחורי הכותרות האופטימיות, כמו האמירה ירדנו ב-11 אחוזים, הלוואי.

<צור גלין:>
בארבעה אחוזים.

<דב חנין (הרשימה המשותפת):>
הכותרת הייתה שירדנו ב-11 אחוזים ועכשיו מדברים על ירדנו בארבעה אחוזים והאמת היא שהמצב הוא רע. המצב הוא רע. הירידה ב-11 אחוזים בוודאי לא הייתה למרות שהכותרת היפה בעיתון חקוקה בזיכרון הציבורי.

<זוהיר בהלול (המחנה הציוני):>
אל תיתן לכותרת לבלבל אותך.

<דב חנין (הרשימה המשותפת):>
בדיוק. אני רוצה לומר אדוני היושב ראש שאנחנו עשינו את העבודה הזאת אבל אנחנו הסתמכנו בצורה הכי שמרנית על הנתונים הרשמיים של משרד הבריאות ועל הנתונים הרשמיים של המשרד להגנת הסביבה. אני אומר כאן בוועדה הזו שהנתונים שאנחנו הסתמכנו עליהם היו מאוד שמרנים. התמונה שמתגלה מאז היא תמונת מציאות יותר קשה מאשר הנתונים הרשמיים שעמדו בפנינו. ובכל זאת התמונה שאנחנו גילינו, יש בה שני מרכיבים שאי אפשר להתווכח עליהם.

לפי הנתונים הרשמיים, אחת, במפרץ חיפה יש רמות חריגות גבוהות ובעייתיות של זיהום אוויר מסוכן. אלה נתונים רשמיים. שתיים, במפרץ חיפה, עוד לפני הסקר האפידמיולוגי, יש תמונה מדאיגה ובעייתית גבוהה מהממוצע של תחלואה במחלות כולל מחלות סרטן. אלה הם נתונים רשמיים לפני מה שאנחנו יודעים בשנתיים האחרונות והצטבר הרבה ידע נוסף. 

אנחנו עמדנו בפני שאלה, האם יש קשר סיבתי מוכח בין זיהום האוויר לבין המפגעים והסכנות לבריאות וענינו על כך תשובה עקרונית שאומרת שברמה של מדיניות ציבורית אי אפשר ואסור לנו להתעלם מהעובדה ששני הנתונים האלה נמצאים אחד בצד השני. אנחנו לא צריכים כאן להוכיח קשר סיבתי במובן המשפטי שמטרתו לחזור אחורה ולראות מי אחראי לזה שגברת לוי התחלקה על קליפת בננה, אלא אנחנו צריכים לשאול את עצמנו שאלה של מדיניות צופה פני עתיד ולהגיד לעצמנו איזו מדיניות, כגורמים ציבוריים, אנחנו צריכים לאמץ כאשר יש לנו את שני הנתונים האלה אחד בצד השני והעיקרון הקובע, כך אנחנו קבענו בדוח שלנו, הוא עיקרון של זהירות מקדימה. כאשר יש שני נתונים כאלה, אחד בצד השני, המדינה מחויבת לפעול לפי החוקים הקיימים, לפי חוק אוויר נקי, לפי חקיקה שאני הובלתי אותה בכנסת ואני מכיר אותה בעל פה. היא מחויבת לפעול כדי לשנות את המצב הזה. זאת לא אופציה, זה לא רצון טוב אלא זאת חובה משפטית של המדינה.

לכן אנחנו המלצנו על שורה ארוכה של המלצות. אמרנו שאת המצב במפרץ חיפה צריך לשנות. אני מעריך, רבותיי אנשי המשרד להגנת הסביבה, כל פעולה טובה שאתם עושים. כל דבר טוב שתעשו להפחית זיהום אוויר בתחבורה ובכל דבר, אני בעד. אני אף פעם לא אתייצב נגד זה. אבל מה שצריך במפרץ חיפה זאת מהפכה דרמטית ולא איזשהו עוד שינוי קטן במערכת. צריך שינוי גדול כדי שאותו מצב מזעזע שמדבר עליו סגן השר ייגמר וייפסק. הדבר הזה מחייב שינוי גדול עכשיו וקודם כל.

הדבר הראשון שאמרנו הוא להימנע מלהוסיף למפרץ חיפה זיהומים נוספים. זה הדבר הכי מטורף שאנחנו יכולים לעשות. מקום מוכה זיהום ואנחנו במקום להוריד את הזיהומים מוסיפים עליהם עכשיו עוד זיהומים. זה פשוט דבר שהדעת לא סובלת, ההיגיון לא סובל וגם המשפט לא סובל. אני אומר בצער, ויודע את זה סגן השר, שלמרות כל הדברים וכל הדיבורים, התכנית הבעייתית מאוד בעניין מתחם בז"ן אושרה. אני אומר שזה לא רק לצפצף על האזרחים, זה לא רק לצפצף על הבריאות, זה לא רק לצפצף על החוק אלא זה גם לצפצף על הכנסת כי הכנסת אמרה את דברה ומתעלמים מזה.
לסיכום אדוני היושב ראש. הוועדה שלך, יש לה אתגר מאוד, מאוד, מאוד קשה אבל יש כאן מסביב לשולחן באמת בני ברית מאוד נמרצים – ארגונים, אזרחים, פעילים – עם המון ידע, עם המון ניסיון, עם המון תבונה ואני מאחל לוועדה הזו שהיא באמת תצליח להסתמך גם על הידע הזה, גם על הדברים שעשינו בכנסת לפני קודמת בוועדת המשנה הקודמת ותילחם יחד עם האזרחים כדי לעשות את מפרץ חיפה לאזור מקסים, ירוק, בריא שכולם יגידו שאנחנו רוצים לעשות את הנופש לא באילת אלא במפרץ חיפה.

<היו"ר אכרם חסון:>
תודה רבה. חבר הכנסת אבו מערוף. אם אפשר לקצר, בבקשה, כדי לתת אפשרות לאחרים.

<עבדאללה אבו מערוף (הרשימה המשותפת):>
אני אהיה ברור ומובן. בוקר טוב וברכות ליושב ראש הוועדה על ההיענות המהירה להמשך הדיון בנושא. ברכות לסגן השר שהביע את עמדתו האיתנה והברורה.

בואו נדבר באופן ישר ולעניין. כל המחקרים האפידמיולוגים שישנם או יהיו בעתיד רק יטשטשו וייתנו לנו להתווכח בדברים שהם לא עיקריים ויסיטו אותנו מהנושא בו אנחנו חייבים לטפל, במיוחד שהמחקר לפעמים מוזמן לפי שיקולים אינטרסנטים מלכתחילה. מישהו רוצה שהמחקר יהיה טוב, הוא מזמין אותו. על זה דיברנו בכנסת עת הייתה הצעה לסדר בשנה שעברה. דיברנו על כך והשר גבאי, שלצערי הרב איננו עכשיו, ענה. לכן זה כבר מאחורינו. צריך לטפל בבעיה. מה לעשות? מניעה. לכן, לא לתת בשום אופן לאף פעילות פטרו-כימית נוספת שתהיה במפרץ. מזה נתחיל. להתחיל לטפל בזיהומים הקיימים. לא מזמן דיברנו על סילוק מכל האמוניה? כמה שנים? עדיין הכול תקוע ולמה הוא תקוע? מישהו כאן שאל איפה המדינה, אבל זה לא עניין של המדינה. הון ושלטון? בבקשה. מה עשתה עיריית חיפה כל הזמן? קודם כל רצתה להגיד שהמחקר לא נכון ואחר כך עשתה מחקר אחר. לא, אל תענה לי.

<היו"ר אכרם חסון:>
אל תגיב.

<עבדאללה אבו מערוף (הרשימה המשותפת):>
עם כל הכבוד לך, אל תענה לי. אני אומר שטוב מאוחר מאשר בכלל לא. יש עכשיו היענות והעמדה שלה טובה, אני דוגל בעמדה הזאת וטוב שעכשיו יש עמדה. היא הזרוע המבצעת של משרד הפנים ולכן זה התפקיד שלה לכתחילה.
צריך לשתף את הדברים האחרים. מדברים על זיהומים. עובדה שיש אסטמה ומחלות אחרות. זאת עובדה. בעבודתי, לצערי הרב אני ראיתי את האנשים החולים שם. זאת עובדה. ברפואה אין מתמטיקה אבל העובדות הן שהזיהום והמחלות במפרץ חיפה יותר מאשר בגוש דן ויותר מאשר בחדרה ובעפולה. זאת עובדה וזה קורה כי יש מזהמים. גם בשפרעם יש מחלות רבות. שוכחים שיש גם כפרים מסביב והזיהום מגיע אליהם ושם לא עושים מחקרים.

לכן אנחנו נמשיך בעניין הזה. בעניין הזה צריך לטפל בשורש, גם בוועדה וגם בכנסת. גם מאבק ציבורי כמו הפגנות יעזור. זה טוב שיש מאבק ציבורי כי אנחנו לבד לא נוכל כי אין מי שישמע אותנו. אנחנו לבד בכנסת נחוקק חוק ואני פונה לכל הארגונים הציבוריים שישתפו אתנו פעולה כי המאבק הציבורי הוא מאוד חשוב.

<היו"ר אכרם חסון:>
תודה רבה. אנחנו שמחים שאבו מערוף שהוא רופא במקצועו נמצא גם בוועדה. נמצאת אתנו ראש עיר לשעבר ושרת הבריאות לשעבר שגם היא בעלת ניסיון ואנחנו שמחים שהיא אתנו, יעל גרמן.

<יעל גרמן (יש עתיד):>
תודה רבה אדוני היושב ראש. אני רוצה לפתוח באמת בברכות. לדאבוני הרב זו הישיבה הראשונה של תת הוועדה למרות שתת הוועדה מונתה כבר לפני כשנה אבל אנחנו יודעים שהיושב ראש עבר לקק"ל ולא הצליח לכנס אותה אפילו פעם אחת. אני מודה לך על כך שאתה לקחת את זה באמת מתוך נכונות ומחויבות ואתה יודע שאנחנו יחד אתך.

אני לא אחזור על דברי חבריי. אני מסכימה עם כולם. אני רק רוצה להוסיף ולהגיע להצעות אופרטיביות.

ישבה תת הוועדה של חבר הכנסת דב חנין והכינה מסמך מאוד מאוד מאיר עיניים ובאמת מאלף. אני מציעה שאנחנו ניקח את המסמך הזה ונקבע שאנחנו עוקבים אחרי היישום שלו.

<היו"ר אכרם חסון:>
הוא אצלי על השולחן.

<יעל גרמן (יש עתיד):>
זה הדבר הראשון. לפעמים כל ועדה רוצה להמציא את הגלגל, אבל לא, אנחנו מכבדים את הרצף השלטוני ואנחנו מכבדים את הניסיון הגדול ואת העבודה הרבה והיפה שנעשתה ואנחנו יכולים פשוט להמשיך משם. 

אבל יש עוד שני דברים שהייתי רוצה שנעשה בוועדה הזאת. דבר ראשון, אני מחזקת את דברי חבריי, לבוא ולהוציא מכאן קריאה חד משמעית שאין להרחיב אף אחד מן המפעלים המזהמים בחיפה. לטעמי צריך להכין תכנית שבכלל תסלק חלק גדול מן המפעלים. זה המעט שצריך לעשות אבל בוודאי שבשלב הראשון צריך לעצור את ההתפתחות וההתרחבות.

דבר שני. כידוע לך – ואנחנו ראינו כאן רק את ההקדמה שהתפרסמה של המחקר האפידמיולוגי שיצא – עד היום המשרד להגנת הסביבה, למרות הבטחות חוזרות ונשנות שהוא יביא את זה לידיעת הציבור, לא הביא את המחקר לידיעת הציבור, אבל אני רוצה לומר דבר נוסף ואמרתי את זה כבר פעם. אנחנו כאן בכנסת, יש לנו תפקיד והוא לבקר את הממשלה. זה התפקיד שלנו. לא לתת להם תשבחות – אם אפשר וראוי, אין בעיה – אלא התפקיד שלנו הוא לבקר. לכן אני מבקשת ממך כיושב ראש שברגע שיגיע אלינו המחקר האפידמיולוגי, אנחנו כוועדה נבקש מהכנסת את התקציב המתאים כדי לקבל מומחה מטעמנו. לא להסתמך על חוות הדעת של המשרד להגנת הסביבה ואף אחד שלא ייפגע, אנחנו סומכים עליכם ואתם נפלאים, אבל אנחנו כחברי כנסת וכתת ועדה שמתפקידה באמת לבדוק את הנושא ולבדוק אותו בצורה מקצועית, אנחנו נרצה מומחה משלנו שיבוא ויאמר מה הן המסקנות על פי המחקר האפידמיולוגי.

דבר נוסף. אני מבקשת שבישיבה הבאה, ואני מקווה שהיא תהיה בקרוב, אנחנו נדון במפת הסרטן שהתפרסמה רק לפני שבוע ולא היה בה עדיין דיון באף אחת מוועדות הכנסת.

<היו"ר אכרם חסון:>
יהיה לנו בקרוב גם סיור.

<יעל כהן-פארן (המחנה הציוני):>
יותר מזה. מנעו מאתנו להיפגש. יושבי ראש השדולה פנו כדי להיפגש עם הרופאים שביצעו את המחקר והמשרד להגנת הסביבה מנע זאת.

<היו"ר אכרם חסון:>
אנחנו נפגוש את כולם.

חבר הכנסת יעקב אשר, בבקשה.

<יעקב אשר (יהדות התורה):>
תודה רבה אדוני היושב ראש. אדוני סגן השר, תודה על הדברים הנחרצים והברורים. אנחנו שמענו בפתיחת הדיון שני דוחות, דוח של המשרד להגנת הסביבה ודוח של מגמה ירוקה, ואני חושב לעצמי האם מדובר על אותו אזור. זה היה נראה קצת מוזר. אני לא יודע, מספרים משחקים. אתם יודעים, לא למדתי ליבה, אבל מספרים לא יכולים להיות כל כך שונים באותו מקום אלא אם כן יש איזושהי טעות או טעות מכוונת כזו או אחרת. אני לא רוצה לתת מסקנות כי אני גם לא מבין כמו חברות הכנסת הנכבדות וחברי הכנסת הנכבדים ואחרים שבאמת עשו דוקטורט על הדברים הללו. אבל משהו כאן מריח לא טוב, גם מבחינה בריאותית אבל גם מבחינה אינטליגנטית.
אני חושב שאנחנו חייבים להגיע למצב בו נדע קודם כל את המצב וכשיודעים את המצב, יודעים גם מה צריך לעשות אתו.

זה נותן איזושהי הרגשה שאם זה כל כך טוב כמו שהמשרד להגנת הסביבה הודיע ומצד שני זה כל כך רע כמו שזה נשמע בדוח השני, ההרגשה שלי היא שמשרדי הממשלה נוהגים בכפפות של משי בעניין הזה של מפרץ חיפה, שזה לא דבר חדש אבל כנראה שהוא הולך ללוות אותנו הרבה מאוד שנים.

אני קודם כל רוצה לשבח כי אני רואה כאן ראש מועצה אחד מהסביבה, ראש מועצת רכסים ידידי הרב רייך שהגיע לכאן וחבל שלא הגיעו ראשי ערים וראשי מועצות אחרים. אני חושב שזה א'-ב' של כל ראש עיר, לדאוג לתושביו.

אני רוצה לומר דבר אחד, גם כמי שכיהן כראש עיר.

<היו"ר אכרם חסון:>
דרך אגב, כולם הוזמנו. אני הזמנתי את כולם.

<יעקב אשר (יהדות התורה):>
אני יודע. לכן ציינתי את זה. לכן ציינתי את היחיד שנמצא כאן. 

כראש עיר לשעבר – ולצדי יושבת יעל גרמן שהייתה ראשת העיר הרצליה, היינו ביחד הרבה בוועדה המחוזית בתל אביב - אני רוצה לומר שכאשר ראש עיר לא רוצה שיקרה משהו, זה לא יקרה. כאשר ראש עיר לא רוצה שתכנית כזאת תעבור ותורחב, שלא ימכרו לנו את הדברים הללו. תאמינו לנו, אנחנו יודעים ואנחנו חיים כאן בוועדה, נמצאים בוועדות, מייצגים בהרבה מקומות, ובוודאי כאשר מדברים על ראש עיר חזק וותיק כמו יונה יהב שכאשר הוא רוצה, אפילו מטאטא יורה, ובוודאי כשהוא לא ירצה, מטאטא לא יירה. אני חושב שהדבר הברור הוא שאם באמת יש רצון של משרדי הממשלה ושל העירייה, שאלה בעצם הגופים היחידים בלי הסמכות – אין גופים אחרים, משרדי הממשלה והעירייה הם בעלי הבתים של האזור הזה – ואם הם רוצים לפנות את המפעלים, אם הם רוצים לא לתת שהמפעלים האלה יורחבו, הם לא יורחבו והם לא יהיו ויורידו את המינון הקשה הזה של המפעלים עצמם וממילא גם את הזיהום שלהם.

יכול להיות שיש שיקולים אחרים. אתם יודעים, ראש עיר גם צריך להחזיק עיר ויכול להיות שהכנסות כאלה ואחרים מארנונה או ממפעלים הם דברים חשובים, אבל מצד שני כולנו מבינים דבר אחד והוא שאם אדם נמצא באזור מסוכן, באזור בעייתי, וננסה לדמיין לעצמנו את המקום, לוקחים אותו לאזור מוכה רעידת אדמה למשל, אבל עד שרעידת האדמה מגיעה עושים לו מדשאות יפות, גנים ציבוריים יפים, תחבורה משוכללת והכול טוב ויפה, אבל אלה חיי שעה. אנחנו מדברים כאן על חיים של אנשים. 

אני קורא למשרדי הממשלה, אני קורא לראש העיר חיפה, אם כנים דבריך, המפעלים האלה לא יורחבו. צריך לעצור. אני מצטרף לדעה שהייתה כאן לעצור כרגע את כל ההליכים בעניין הזה עד שבאמת יהיו מספרים זהים במשרד להגנת הסביבה. לא יכול להיות שהמספרים לא יהיו זהים בין דוחות מדעיים כשהם מונחים אחד מול השני.

<היו"ר אכרם חסון:>
תודה רבה. חבר הכנסת זוהיר שמתגורר בעכו ואנחנו מקווים שעכו לא מוכה כמו המפרץ ואזור חיפה.

<עבדאללה אבו מערוף (הרשימה המשותפת):>
הגיע קצת גם אליה.

<קריאה:>
ועוד איך כן.

<זוהיר בהלול (המחנה הציוני):>
אדוני היושב ראש, כדי להגיע לעכו אנחנו בדרך כלל עוברים דרך האזור המסוכן. אבל אני רוצה תחילה לומר לכם שאני קורא ידיעה שבכיר במשרד להגנת הסביבה הושעה מעיסוק בבז"ן. שמו שלמה כץ. בת דודתו עובדת כיועצת משפטית בבז"ן. יכול להיות שחלק מהדוחות המחלוקתיים עליהם את מדברים נובעים אולי מהפן הפלילי שאנחנו כאן מתייחסים אליו. אני אומר את זה כמובן לכאורה מכיוון שאני לא בקיא בנתונים.

במדינה מתוקנת, אדוני היושב ראש, גם אם האינטרסים הכלכליים עליהם דיבר בחן רב ידידי הרב אשר, במדינה מתוקנת מקום כזה לא היה שורד אלא היה ננעל. אני חושב שכבר השתתפתי במהלך השנה וחצי כמעט שאני מכהן כחבר כנסת בלא מעט ישיבות בהשתתפות לא מעט אנשים. אני רוצה שתסתכלו על פניה של חנה קופרמן. אני אומר לכם שלפני שנה וחצי ראיתי אותה זוהרת. פניה היו פנים מאוד מאוד חיוניים. ראו את פניה, מרוב עצב. באמת, אני ממש מצטער קופרמן. כשאני רואה את פניך, זה הסיפור של בז"ן וזה הסיפור של המפגע הכי גדול בריאותית, ביטחונית ובטיחותית במדינת ישראל. אלה הפנים מכיוון שהיא מדברת מדם ליבה. הפכה להיות אישה עצובה שקווי המתאר של פניה הם קווי המתאר של הבעיה עליה אנחנו מדברים. הופיע כאן ילד מהפנט לפני כמה חודשים, איתי. ילד מהמם שרמת האינטליגנציה שלו, אדוני היושב ראש, מגיעה לגורד שחקים. ילד שכאשר הוא מדבר – וסלח לי אדוני שר השר, הנאום שלך היה מדהים היום, הוא עולה עליך ועלי אבל הוא לדאבוני ולדאבון ליבי חלה במחלה הזאת.
גם אני איבדתי את אשתי. סליחה שאני אומר ומציין את העובדה הזו פעם אחר פעם בישיבות האלה. כי אינני יודע האם מישהו יכול לאמוד את רמת המסוכנות כאשר הרכב שלו עובר השכם והערב דרך הריחות המזהמים האלה, הממיתים האלה. אז יכול להיות שבדרך גם איתי ספג את המחלה הזאת וגם אשתי ספגה את המחלה הזאת, ואולי גם בדרך, כאשר אנחנו עכשיו מדברים, התווסף עוד חולה למחלקה האונקולוגית.

<קריאה:>
בניין. לא מחלקה.

<זוהיר בהלול (המחנה הציוני):>
הבניין החדש. יכול להיות שעכשיו בעודנו מדברים עוד חולה או שניים או שתיים נכנסים בפאתי רמב"ם בחיפה. מה צריך יותר מזה כדי לעשות לנו באמת קריאת השכמה? תתעוררו. בני אדם, תתעוררו. האם בשל שיקולים כלכליים אנחנו ממיתים אנשים? לכאורה, שלא יגידו שאני מדבר עכשיו באופן מוחלט.

<קריאה:>
בטוח.

<זוהיר בהלול (המחנה הציוני):>
ממרום גילי ומשטח קרחתי, אני כבר אומר לכאורה. עדיף לי לומר לכאורה מאשר לומר בוודאות. אדוני היושב ראש, האנשים באזור הזה הם כמו ברווזים במטווח. הם אנשים שאינם יודעים בוודאות האם הם סופגים את המחלה או לאו. אגב, אני לא מצטרף למקהלה שמדברת נגד יונה יהב. זו בעיה ממשלתית. בז"ן הוא סיפור של מדינה ולא סיפור של עירייה. אתם מייחסים יכולות מאגיות למר יהב אבל מדובר במקום ששוויו וערכו ומסוכנותו – אלה סכומים מפלצתיים. סליחה על המלים, אבל צריך ביצים כדי לפתור את הבעיה הזאת. אם הוועדה בראשותך מר אכרם חסון תפעל ללא לאות וללא משוא פנים, אני חושב שאתה תוכל להוביל מהלכים שייכתבו באותיות קידוש לבנה בדברי הימים של המדינה הזו, אם אתה תצליח להסדיר את העניין הזה.

שאלת תם. איך זה יכול להיות שהמשרד להגנת הסביבה מגן על המפעלים האלה?

<היו"ר אכרם חסון:>
תודה רבה. חברים, הארכתי את זמן הישיבה כדי לכבד את כולכם. 

<סגן השר להגנת הסביבה ירון מזוז:>
זוהיר, אני חולק עליך במה שאמרת לגבי עיריית חיפה. זאת העירייה הגדולה באזור ושום בעל מפעל שם באזור לא עושה טובה שהוא נמצא שם. מי שלא מתאים לו, שיעבור לחוץ לארץ. אנשים יושבים בחוץ לארץ, בעלי מפעלים עושים מיליונים על הגב של התושבים והאזרחים. אדון זוהיר, מה שאתה יודע במפרץ חיפה, אני שכחתי. אני באתי משם ואני יודע מה אני אומר. כל מפעל שלא מתאים לו, ייקח את הרגליים וילך לחוץ לארץ, לאן שהוא רוצה. מה, באים להרוג את התושבים שלנו? 

אני מצטער, ברשותכם, אני לרשותכם וכל מי שרוצה יכול להגיע אלי. אני פשוט חייב ללכת.

<היו"ר אכרם חסון:>
תודה.

זוהיר, אני רוצה לענות לך. אנחנו לא קיימנו את הישיבה הזאת ולא הקמנו את הוועדה כדי לעשות משוא פנים או למרוח את הדברים. אנחנו חיים שם, הילדים שלנו נפגעים, המשפחות שלנו נפגעות ולכן אנחנו לא נוותר לאף אחד. מצד שני, אנחנו לא באנו להתחשבן ולא לחסל חשבון עם אף מישהו. מטרתנו היא לרתום את כולם, לעבוד ביושר, בהגינות, באחריות בשקיפות כדי שהמצב ישתנה.

עיריית חיפה. נמצאת כאן ממלאת מקום ראש העיר והיא תדבר בשם העיר. אני רוצה לשאול אותך, לפני שאת מתחילה לדבר. בבדיקה שעשיתי ראיתי שעיריית חיפה תמכה בהתחלה בהרחבת בז"ן. כיום עיריית חיפה מתנגדת. אבל לעיריית חיפה היה את הזמן להתנגד בצורה חוקית בוועדת התכנון הארצית ולצערי הרב היא הגישה ערעור אחרי שהזמן עבר. לכן יש שאלות רבות שנשארו פתוחות. מדוע מתנהגים בצורה כזאת? הרי עיריית חיפה – קטונתי, הייתי ראש עיר קטנה – מייצגת את כל הפריפריה ואת כל הקריות. היא צריכה לעמוד על המשמר. אסור לה לפספס ערעור. השאלה אם עיריית חיפה מתחילה לדבר בקול אחד. בבקשה.

<רשף חן:>
אני היועץ המשפטי של עיריית חיפה.

<היו"ר אכרם חסון:>
מי מדבר? אתה או היא? רק אחד יכול לדבר.

<רשף חן:>
אם אפשר, שנינו.

<היו"ר אכרם חסון:>
יש לך דקה אחת.

<רשף חן:>
אני אענה מאוד בתמצית. לגבי התכנית של מה שנקרא הרחבת בז"ן. התכנית הזאת היא תכנית של לגליזציה של בז"ן שנבנתה על ידי מדינת ישראל ללא היתר אחד במשך תקופה של כמעט מאה שנים והפכה את חיפה לפח האשפה של מדינת ישראל. מדינת ישראל שבכישלונה לעשות רגולציה על עצמה גרמה מוות להרבה הרבה אנשים באזור חיפה. התכנית הזאת, התפקיד שלה מבחינת עיריית חיפה ומבחינת הציבור היה לעשות לגליזציה, רגולציה של הפעילות שם, כאשר הכלל הוא אפס גידול בזיהומי אוויר וההוראה הזאת קיימת בתכנית והייתה קיימת בתכנית מהדקה הראשונה. למעשה אפס גידול זה לא מדויק אלא קיטון בזיהום האוויר – זו הוראת התכנית.

<יעקב אשר (יהדות התורה):>
אבל גם קיטון בכמות המפעלים?

<היו"ר אכרם חסון:>
בואו לא נפריע לו.

<יעקב אשר (יהדות התורה):>
אתה יכול לדעת מה יהיה בעוד עשר שנים?

<רשף חן:>
על הבסיס הזה עיריית חיפה תמכה בעניין. בשלב די מתקדם של התכנית התברר שהעמדה של מוסדות התכנון שאינם עיריית חיפה – זו מדינת ישראל שמובילה את התכנית הזאת – היא שבעוד שצריך להתייחס רק לכמות זיהום האוויר, ניתן להגדיל את הפיזיקה של המבנים. בנקודה הזאת, כאשר עיריית חיפה הבינה שזה העניין, היא התנגדה לדבר הזה ומתנגדת לזה מהדקה הראשונה שהנושא הזה עלה.

מבחינתנו הייתה תקלה טכנית והיא שאנחנו פנינו לוועדה המחוזית וביקשנו לברר מולה את הנושא הזה וכתוצאה מכך פספסנו את המועד.

<יעקב אשר (יהדות התורה):>
מי מטעמכם יושב בוועדה?

<היו"ר אכרם חסון:>
חברים, בואו נתקדם. אין לנו הרבה זמן. ניתן לו לסיים את הדברים.

<יעקב אשר (יהדות התורה):>
עיריית חיפה יושבת בוועדה.

<יעל כהן-פארן (המחנה הציוני):>
הצבעתם בוועדה המחוזית.

<יעקב אשר (יהדות התורה):>
הנציג שלכם הצביע בוועדה המחוזית.

<קריאה:>
הצביעו בעד הרחבת בז"ן.

<רשף חן:>
לפי החוק לא יכול נציג חיפה לשבת בוועדה המחוזית כשדנים בעניין של חיפה ולכן לא ישב שם נציג שלנו ולא יכול היה לשבת, אבל העמדה של הוועדה המקומית ושל עיריית חיפה כאמור הייתה ועודנה שהלגליזציה - - -

<סגן השר להגנת הסביבה ירון מזוז:>
תפסיקו לקשקש. בבקשה, תפסיקו לקשקש. יש גבול לקשקושים. ראש העיר היה צריך להגיע לכאן ולהגיד את עמדתו. שב בשקט. שב במקום. אתה מפריע.

<רשף חן:>
עיריית חיפה איננה הרגולטור הרלוונטי. הרגולטור הרלוונטי, הוא הממשלה. מר מזוז שיושב כאן, הוא הרגולטור. נוח לו להאשים את יונה יהב. אם הכנסת רוצה לעשות מעשה, אנא מכם, תנו לנו את הסמכות לסגור את המפעלים האלה ואז אם יונה יהב לא יסגור אותם תוכלו להגיד מה שאתם אומרים.

לעניין מכל האמוניה.

<היו"ר אכרם חסון:>
מכל האמוניה מטופל. אני אגיד איך הוא מטופל. יש לי תשובה לגבי מכל האמוניה.

<רשף חן:>
זאת סכנת נפשות שלא מטופלת.

<היו"ר אכרם חסון:>
אני מבקש שתעצור כאן. חדווה, בבקשה.

<חדווה אלמוג:>
אדוני, יש שתי אפשרויות לטפל בעניין. האחת, כמו סגן השר מזוז שיתקוף אותנו ויגיד יונה יהב יתפטר – אגב, כדאי לדעת שהציבור יגיד את זה והציבור יגיד את דברו. זאת פעם אחת. פעם שנייה, שמעתם את העניין המשפטי. אני חושבת שכדאי שנזכור כולנו, כפי אמר עורך דין רשף, בידי מי הכוח לעשות את הדברים. המדינה הייתה הרגולטור של המקום הזה, המדינה הייתה אחראית. המפעלים האלה היו שלה. שנית, מהרגע שהיא ירדה מהם, היא לא עשתה את מה שהיה צריך לעשות. שלישית, ועדת ערר של המדינה – לא של עיריית חיפה – החליטה על הרחבה למרות ההתנגדויות של חלק גדול מהאנשים שיושבים כאן.

<סגן השר להגנת הסביבה ירון מזוז:>
אבל נוח לעיריית חיפה לקבל עשרות מיליוני שקלים בארנונה. עשרות מיליוני שקלים בארנונה. מיליון אנשים סובלים בגלל העירייה הזאת.
<חדווה אלמוג:>
סגן השר, עם כל הכבוד. חבר'ה, אתם לא תשימו את כל זה עלינו. מה ששיש לנו אחריות, ניקח, אבל מה שהאחריות שלכם – ואתה בא מעיר ולא ראיתי שמישהו שם נעמד. אז ראש העיר שלי כן נעמד.

<סגן השר להגנת הסביבה ירון מזוז:>
אותי לא מעניין ראש העיר או לא ראש העיר. אותי מעניינים האזרחים. את יודעת מה קרה באזור שלנו. מתי הסתובבת ברחוב דגניה? 

<חדווה אלמוג:>
אתמול.

<סגן השר להגנת הסביבה ירון מזוז:>
ומה את רואה שם? מי יכול לשבת בחוף הים?

<חדווה אלמוג:>
אותך לא ראיתי שם.

<סגן השר להגנת הסביבה ירון מזוז:>
בושה וחרפה. 

<היו"ר אכרם חסון:>
חדווה, יש לך עוד דקה. בבקשה תגידי לנו מה אתם הולכים לעשות.

בלי ויכוחים בבקשה.

<חדווה אלמוג:>
אני מציעה להיות פרודוקטיבית, לנסות להגיד מה אנחנו מצפים מהוועדה. יש להקפיא את כל אישור הגדלת הפעילות הפטרו-כימית - ואת זה אתם צריכים לדרוש – במפרץ חיפה.

<עבדאללה אבו מערוף (הרשימה המשותפת):>
רק לדרוש? אתם תבצעו.

<סגן השר להגנת הסביבה ירון מזוז:>
יש חוק רישוי עסקים. איפה אתם ברישוי עסקים? למה לא טיפלתם דרך העירייה ברישוי עסקים?

<חדווה אלמוג:>
אתה הממונה.

<סגן השר להגנת הסביבה ירון מזוז:>
הגעת לייצג את עיריית חיפה. בושה בכלל שהגעת לכאן לייצג את עיריית חיפה.

<היו"ר אכרם חסון:>
חדווה, אני מבקש, תתמקדי. יש לך דקה. תתמקדי בדברים החשובים. הוויכוחים האלה לא עוזרים לנו.

אדוני סגן השר, אנחנו מאבדים זמן. יש לנו עוד אנשים חשובים לשמוע.

<יעקב אשר (יהדות התורה):>
הוא מדבר אל סגן שר. אני לא מבין מה הולך כאן.

<היו"ר אכרם חסון:>
איפה השומר? בבקשה להוציא את שניהם.

<סגן השר להגנת הסביבה ירון מזוז:>
צא החוצה. תדע להתנהג כאן. עוף החוצה.

<יעקב אשר (יהדות התורה):>
הוא יועץ ראש העיר. כל הכבוד.

<קריאה:>
דוגמה ומופת.

<היו"ר אכרם חסון:>
אני מבקש בלי הערות. אני הארכתי את הדיון כדי לשמוע את האזרחים. חדווה, אני מבקש שבדקה תגידי לנו מה את מציעה בשם העירייה.

<חדווה אלמוג:>
הדבר הראשון, ההצעה שהצעתי קודם. הדבר השני, יש לפעול ללא לאות להמשך המחקר והבדיקה שיביאו לחשיפת האמת. אני רוצה לומר שהמילה אמת בחשיפה של הנתונים, אנחנו כולנו ניזונים מעשרות ומאות מאמרים וידיעות שאין קשר בין אחד לשני. אני חושבת שהוועדה הזאת צריכה לדרוש חשיפה של האמת ושל הנתונים האמיתיים.

ההצעה השלישית. יש להעביר את הניטור והפיקוח על המפעלים ולקבוע היתר לסך הפליטות מבתי זיקוק במסגרת תכנית רב שנתית לירידה קבועה בפליטות וצמצומן.

יש לזרז סילוקם של גורמים מסוכנים כגון מכל האמוניה וחוות המכלים ולתקצב פעולות המדינה לניקוי הקרקעות ונזקי העבר.

אני מציעה – וזו הצעה מאוד אופרטיבית, כבוד היושב ראש – שהוועדה תקרא למועצה הארצית להחזיר בחזרה את התכנית של הרחבת בז"ן. צריך למצוא את הדרך המשפטית לעשות את זה ופשוט לעצור את זה מפני שוועדת ערר עשתה בעצם את השלב האחרון. אגב, אנחנו מגישים עתירה על זה. ראש העיר הנחה לעשות זאת.

<יעקב אשר (יהדות התורה):>
מי הפקיד ששכח להגיש את זה בזמן?

<היו"ר אכרם חסון:>
לא משנה. אנחנו יודעים מה קרה. 

<חדווה אלמוג:>
עוד משפט אחד לכולנו. תראו, את העבר אנחנו לא יכולים לשנות אבל את ההווה ואת העתיד כן. אני מציעה שכרגע, לאור מה שאמרתי, כולל ההערה האחרונה לגבי עצירת הנושא במועצה הארצית, אני חושבת שאלה דברים שצריך לעשות אותם מידית. אנחנו מאחורי הדברים האלה.

<היו"ר אכרם חסון:>
תודה רבה. חברת הכנסת נאוה בוקר.

<נאוה בוקר (הליכוד):>
אני מתנצלת שאני לא משתתפת פעילה בדיון הזה שאני חושבת שהוא חשוב ביותר אבל יש לי דיון בוועדה שלי. אני רוצה לברך אותך ידידי חבר הכנסת אכרם חסון על הקמת הוועדה. יישר כוח. אני חושבת שהנושא הזה הוא בדמך ובמיוחד כאשר מדובר על נושא של איכות סביבה באזור חיפה אותו אתה מכיר על בוריו. אני אתך בכל מה שתצטרך. אני אשמח לעזור לך. אני יודעת שיש לך את כל הניסיון וההיכרות הדרושים. נושא זיהום האוויר הוא לא צחוק. מדובר בחיי אדם וצריך לטפל בכך. אני יודעת שכראש עיר לשעבר בסביבה, אתה מודע לבעיות של התושבים ואני סומכת עליך שתנחה אותנו בדברים שצריך להנחות בהם.

<היו"ר אכרם חסון:>
אני שמח שאת אתנו ונעשה את העבודה ביחד. תודה רבה.

מנשה, אתה תהיה חייב לקצר. שתי דקות בבקשה.

<מנשה שמש:>
תודה. כבוד היושב ראש, חבר הכנסת דוקטור אכרם חסון, חברי כנסת נכבדים. הנה אנו שוב מוצאים את עצמנו מסובים סביב שולחן ועדה מכובדת במטרה למצוא מזור לאזור המזוהם בארץ הן באיכות האוויר והן בטיב הקרקע. יש אמרה ידועה והיא מי שעושה כל הזמן אותו דבר, ימצא את עצמו באותו מקום. במקרה של מפרץ חיפה, המצב חמור יותר. הרבה גופים טוענים לעשייה כזו או אחרת לשיפור המצב ולמעשה המצב מחמיר מיום ליום. האמת היא שכל הרשויות, מקומיות וממשלתיות, מנטרות במקום, מלווים ברעשי תופי עשייה ותוצאות השואפות לאפס, או אם לדייק, לא בדיוק אפס מאחר וזקנים, ילדים וטף ממשיכים לחלות ולמות ממחלות הסרטן למיניהן ומחלות נשימתיות קשות ביותר כתוצאה מזיהום האוויר הבלתי נשלט ואשר מקורותיו בתעשיות הפטרו-כימיות במפרץ.

מבחינתנו התכנסנו כאן היום כדי לדון בדרכים אופרטיביות מידיות לשינוי המצב ואציין שתיים מהן. מאחר ואין לאף אחד ספק לגבי העובדה הבסיסית שמשהו חריג במיוחד קורה במטרופולין חיפה, הנגרם מזיהום התעשיות הפטרו-כימיות, יש להכריז לאלתר על מטרופולין חיפה כעל אזור מוכה זיהום. הכרזה על אזור מוכה זיהום תיתן בידי הרשויות – הממשלתית והמקומית – כלים נוספים להתמודדות עם המצב.

אשר על כן אבקש את חברי הוועדה הנכבדים להמליץ למשרדי הבריאות והגנת הסביבה להכריז מידית על חיפה כעל אזור מוכה זיהום ולא לשעות ללחצים מהרשויות המקומיות שלא לעשות כן.

לגבי מכל האמוניה, אחת התופעות המוזרות ביותר במפרץ חיפה, מתקן בבעלות פרטית המייצא את מרבית תוצרתו לחוץ לארץ, מעולם לא קיבל מעמד של מתקן אסטרטגי במובן של מתקן ביטחוני חיוני ועדיין גורמים כאלה ואחרים נלחמים על קיומו. מדוע? אנו מודעים להקצבת מאתיים מיליון שקלים להעתקת המתקן לאתר אחר למרות שמבחינתנו כחיפאים היינו רוצים בהיעלמותו של מתקן זה מאזור חיפה כבר אתמול אך כאזרחים אחראיים אנו סבורים כי בהקשר זה יש לשאול האם נעשתה עבודת מטה לבחינת הצורך במתקן בגודל זה במדינת ישראל, האם בכלל יש צורך במתקן לייצור אמוניה בישראל, הייתכן כי קיימות חלופות הולמות למתקן האמוניה ועוד.

מאחר ולמיטב ידיעתנו לא נעשתה עבודת מטה לבחינת חלופות, למעט הדרישה וההחלטה על העתקת המתקן, אבקש להמליץ כדלקמן:

תוך שבועיים מהיום אנחנו מבקשים שיוסמך צוות מקצועי בלתי תלוי על ידי הוועדה לבחינת חלופות הקשורות למתקן האמוניה. הצוות יכלול נציג ציבור, הצוות ידווח על תוצאות בדיקתו ישירות לוועדת המשנה המכובדת הזו, הרכב הצוות יהיה חסוי למניעת לחצים חיצוניים על חברי הצוות, הצוות יגיש מסקנותיו לא יאוחר משישים ימי עבודה מיום הסמכתו.

<היו"ר אכרם חסון:>
אנחנו מודים לך מאוד. תעביר לנו את ההמלצות ואנחנו נטפל.

חברי מועצת העיר חיפה, רק אחד יכול לדבר ובמשך דקה.

<ירון חנן:>
אני רוצה לדבר על מכל האמוניה. חברים, מכל האמוניה, יש לו חלופה. זאת לא החלופה שהממשלה מקדמת. החלופה שהממשלה מקדמת במקרה הטוב תהיה בעוד חמש שנים לפי מה שהם אומרים והיא לא תהיה. ראשית, היא גדולה על מדינת ישראל, היא יקרה למדינת ישראל ומדובר כאן על מפעל שיהיה תמיד מסובסד במאות מיליוני שקלים.

אנחנו מדברים על חלופות אחרות. ניסינו להציג את זה לשרים אבל השרים מסרבים להיפגש אתנו. כל השרים. הצלחתי להציג את זה בעל פה לבוגי יעלון, אבל משום מה זה לא התקדם ואחר כך הוא גם עזב את תפקידו. 

אנחנו מדברים על חלופה שאפשר תוך שנה להעיף את המכל הזה מחיפה. צור גלין מייצג כאן את המשרד להגנת הסביבה. המנכ"ל דנציגר אמר לנו שעדיין לא מדובר על סגירתו של המכל, גם אם יקום המפעל בדרום. כלומר, למה? כי הם צריכים לפי דעתם את המכל הזה לאחסון של כמה אלפי טונות אמוניה. הדבר הזה הוא חריג ביותר. לא יכול להיות דבר כזה. התרחיש מדבר היום על ענן של 16 קילומטרים, גובה 800 מטרים, כולל העיר עוספיה שתיפגע מהענן הזה, על הרוגים ברמה של אלפים. כל המפעלים בסביבה, כולל תחנת הכוח, כולל תחנת מכבה אש, כולל כל המרכזים המסחריים, יושבתו למשך חודשים. זה נזק של עשרות מיליארדי דולרים שייגרם לאזור אם הענן הזה יתפזר ויש תרחישים מאוד אמיתיים שיכולים לקרות מחר בבוקר. לא ייתכן שהדבר הזה יימשך ואני מבקש לאמץ את ההחלטה שהציע מנשה.
<היו"ר אכרם חסון:>
תודה רבה. את ההמלצות של מנשה ניקח ונלמד אותן כפי שצריך.

חברת הכנסת יעל, שאלה אחרונה בבקשה.

<יעל כהן-פארן (המחנה הציוני):>
כמו שהצעתי קודם, אני מבקשת לשאול מספר שאלות קצרות שהתשובה עליהן יכולה להיות כן ולא.

<היו"ר אכרם חסון:>
אל תענה עכשיו. תרשום אותן. 

<יעל כהן-פארן (המחנה הציוני):>
אם אפשר שהוא יגיד לי כן או לא.

<היו"ר אכרם חסון:>
למה? את ממהרת?

<יעל כהן-פארן (המחנה הציוני):>
אני לא ממהרת. אתה ממהר.

<היו"ר אכרם חסון:>
אני לא ממהר.

<יעל כהן-פארן (המחנה הציוני):>
האם שקלתם במשרד לדרוש מ-כאול עמידה בתנאים שהיו עד 2016 או אפילו תנאים מחמירים יותר? בבקשה, כן או לא. שקלתם?

<צור גלין:>
ברור שכן.

<יעל כהן-פארן (המחנה הציוני):>
שקלתם. האם הבעתם את הדרישה הזאת לבז"ן?

<צור גלין:>
זה מופיע בהיתר.

<יעל כהן-פארן (המחנה הציוני):>
מופיעה בהיתר דרישה לפחות ממאתיים? מה מופיע בהיתר?

<צור גלין:>
כפי שאמרתי קודם, תוך שש שנים או שבע שנים - - -

<יעל כהן-פארן (המחנה הציוני):>
לא, אני מדברת על מידית.

<צור גלין:>
לא. שוב, דבר אחד צריך להיות ברור.

<יעל כהן-פארן (המחנה הציוני):>
לא ענית לי. האם שקלתם בהיתר ברמה המידית לעמוד בדרישות של 2009 עד 2016? באותן דרישות. שקלתם?

<צור גלין:>
זה לא כן ולא. אני חייב להסביר משהו. כל דבר שנדרש להקים מתקן הנדסי, חייב להיות זמן לבצע אותו. 

<יעל כהן-פארן (המחנה הציוני):>
הם היו אמורים לעמוד בדרישה הזאת מ-2009 עד 2016. 160, נכון?

<צור גלין:>
נכון.

<יעל כהן-פארן (המחנה הציוני):>
עכשיו, מ-2016 זה עלה למאתיים. האם שקלתם להשאיר 150?

<צור גלין:>
כמו שהסברתי קודם, בגלל שהם לא מצליחים לעמוד בזה, הורדנו במקום אחר. בסך הכול המפרץ לא יקבל יותר.

<יעל כהן-פארן (המחנה הציוני):>
כמה פעמים הם לא עמדו ב-150 ובדקתם אותם?

<צור גלין:>
אין לי כאן את הנתון.

<יעל כהן-פארן (המחנה הציוני):>
בדקת אותם וראית שהם לא עומדים ב-150?

<צור גלין:>
כן.

<יעל כהן-פארן (המחנה הציוני):>
כמה פעמים הם הפרו את זה?

<צור גלין:>
פעמים רבות.

<יעל כהן-פארן (המחנה הציוני):>
האם תבעת אותם? הם קיבלו כתבי אישום על ההפרות האלה? זאת הפרה של צו אישי. אני מאוד אשמח שתחזור אלי עם תשובה על כך בתוך 48 שעות. האם הבעתם את הדרישה הזאת להישאר ב-150 לפני בז"ן או שזה בכלל לא עלה?

<צור גלין:>
כן, אבל שוב, בסופו של דבר, לאחר הדיונים, מה שהוסכם זה לאפשר להם חמישים יותר תמורת הורדה במקום אחר.

<קריאה:>
מה זה השוק הזה?

<יעל כהן-פארן (המחנה הציוני):>
איפה זה הוסכם? הם העבירו לכם הודעה שהם מבקשים להעלות כאן ולהוריד כאן?

<צור גלין:>
הם לא הסכימו לא לזה ולא לזה.

<היו"ר אכרם חסון:>
לעצור כאן. אל תענה בבקשה. אנחנו לא יכולים לנהל את כל הישיבה כשמתקיים דיאלוג בין שני אנשים. יש עוד אנשים שבאו במיוחד ומרחוק ורוצים להתייחס.

גברת קרן גבאי. יש לך דקה.

<קרן רוז גבאי:>
הכלבים נובחים והשיירה עוברת. מרחיבים את בתי הזיקוק. אתם עדיין סומכים על יונה יהב. הגברת הזאת שהיא הסגנית שלו, האיש הזה, דוקטור עופר דרסלר, שהוא יושב ראש איגוד ערים, הנה, הוא בורח, הסגנית שלו בלה בן-דוד, לבעלה יש פרויקטים בבתי זיקוק.

<קריאה:>
במאות מיליונים.

<קרן רוז גבאי:>
את כל הדוחות שאתם רואים כאן, שיש בהם סתירות, היא זו שמספקת אותם וזה מפורסם. אתם יכולים לקבל את זה. לבעלה יש פרויקטים בבז"ן והיא הייתה אחראית לתת.

<קריאה:>
זו הוצאת דיבה.

<קרן רוז גבאי:>
תתבעי אותי. אני ראיתי אותה בשנה שעברה בערר הרחבת בתי זיקוק. היא ישבה ואמרה שאין בעיות של זיהום אוויר. היא מציגה נתונים לגבי גופרית. גופרית הוא לא חומר מסרטן, גופרית הוא באמת חומר שהוא יורד בגלל שמשתמשים בגז. יש עשרות חומרים שצריך לנטר בחוק אוויר נקי. יונה יהב אומר שזאת העיר הכי מנוטרת בעולם. כמה חומרים מנטרים? בחוק אוויר נקי יש עשרות חומרים וכאן הם מנטרים תשעה חומרים. צריך להעיף את כל האנשים האלה כדי לעשות הבראה. אתם עדיין סומכים על יונה יהב? בן אדם ששם אנשים מושחתים כדי לקדם נתונים שקריים?

<היו"ר אכרם חסון:>
תודה רבה לך. אביהו האן, בבקשה. דקה.
<אביהו האן:>
חבר מועצת עיריית חיפה, מהירוקים של חיפה ואחד העוררים כנגד בז"ן. אני נדהמתי מקבלת ההחלטה של ועדת הערר והסיבה היא איך הוועדה הזאת לא חיכתה ליציאה של הדוח האפידמיולוגי שהיה אמור לתת לנו מידע לגבי מה שקורה במפרץ חיפה. הדוח הזה כבר מעוכב על ידי כל המשרדים, על ידי ליצמן והמשרד להגנת הסביבה במשך יותר משלושה חודשים והוועדה קיבלה החלטה בלי להבין מה קורה במפרץ חיפה. זה דבר חמור ביותר.
אני חושב כבוד יושב ראש הוועדה שחייבים לצאת בתכנית לאומית חדשה למפרץ חיפה. התכנית הלאומית של גבאי היא למעשה לא פעלה כפי שהוא ציפה שהיא תפעל ולא קורה אתה כלום. אין שום השקעה בהורדת הפליטות במפרץ חיפה ושמעת את הדברים גם כאן. חייבים לצאת בתכנית חדשה מתוקצבת כדי להביא לשינוי בנושא הזה וחייבים לצאת בתכנית ולהתחיל לפעול בפנים. כך לא נוכל להמשיך.

<היו"ר אכרם חסון:>
תודה. רן, בבקשה. יש לך דקה.

<רן מינרבי:>
אני רוצה להגיב ממש בקצרה למה שנאמר כאן עד עכשיו. עיריית חיפה תמכה בהפקדת התכנית הזאת פעמיים, כאשר התכנית הייתה 300 אחוזים ולא על עשרים אחוזים כמו שקורה היום. שנייה לאחר מכן הם הגישו התנגדות בדיוק לאותה תכנית אותה הם אישרו. הנה, חדווה יושבת כאן והיא תוכל לאשר את זה. אחרי כן הם איחרו בהגשת הערר. 

<היו"ר אכרם חסון:>
אל תחזרו על הדברים. אמרתי שאני מכיר את המטריה. תגיד לנו דברים חדשים.

<רן מינרבי:>
נדבר קצת על המשרד להגנת הסביבה. המשרד להגנת הסביבה הבטיח מעל כל במה שמאשרים את תכניות ההרחבה האלו בתנאי שהזיהום לא יגדל מעבר למצב הקיים. גם ועדת התכנון הארצית שדנה בנושא הזה אישרה את התכניות האלה תחת המגבלה הזאת, שהזיהום לא יגדל מעבר למצב הקיים. עכשיו בא המשרד להגנת הסביבה ומחלק לבז"ן היתרי פליטה שלא מגבילים בשום צורה את הפליטות למצב הקיים.

<היו"ר אכרם חסון:>
חברת הכנסת יעל התייחסה לזה. חבל שאתה חוזר על הדברים. אני הארכתי את הדיון בחצי שעה כדי לכבד אתכם, אז בבקשה, אם אין להם משהו חדש, נתקדם.

<רן מינרבי:>
יש לי משהו חדש להגיד.

<היו"ר אכרם חסון:>
בבקשה, תתמקד בזה.

<רן מינרבי:>
אני נותן דוגמה קונקרטית עכשיו. אם הייתה הגבלה ל-800 טון לשנה, בהיתר הפליטה אין שום הגבלה. או שיד אחת של המשרד להגנת הסביבה לא יודעת מה עושה היד השנייה או ששתי הידיים האלה עובדות עלינו ביחד.

בוא נאמר מילה אחת על דיווח של נתונים.

<היו"ר אכרם חסון:>
אין לנו זמן. אני מציע שתעביר לנו את הדיווח. אנחנו נכבד אותך ונכבד את הנתונים שלך. אני מתנצל.

האחרונה שתדבר גם במשך דקה אחת, אלה נווה.

<אלה נווה:>
אני מארגון אימהות ואבות מצילים את חיפה והקריות. אנחנו מייצגים 10,000 תושבים מהאזור. הבאנו אתמול מאות אנשים להפגנה והסיבה להפגנה היא כי לפני חודש יצאה החלטה עגומה של ועדת ערר. ההחלטה בעצם מאשרת גם את ההרחבה של בית הזיקוק בנפח של מתקנים של 8.5 מיליון מ"ק וגם מקימה בית זיקוק חדש לידו. ועדת הערר שנקראה לאזן בין הציבור לבין היזמים אומרת על הגדר תזהמו כמה שבא לכם, אני פ\וטרת אתכם מאחריות. זה מצב שהוא בלתי מקובל.

לכן קודם כל, אנחנו אומרים שהמשרד להגנת הסביבה, איגוד ערים חיפה, כל מי שיצר מצג שווא של זיהום שיורד, כאשר הזיהום לא יורד, זה לא מקובל עלינו. אנחנו קוראים לוועדה הזאת להוציא הודעה רשמית בה היא מבקשת מוועדת הערר לבטל את האישור של שתי התכניות כפי שאמרו הדוברים הקודמים. בנוסף, לכבד את ההחלטה של הוועדה הקודמת ולהסתכל על הזיהום המצרפי שקיים בכלל התכניות כבר היום. הדבר השלישי הוא לאסור על תעשיית הקוננסט להיכנס אל חיפה ולישראל.

<היו"ר אכרם חסון:>
תודה. שרון נסים. דקה.

<שרון נסים:>
ברכות לאדוני היושב ראש ולחברי הכנסת שגם ביקרו בקישון. אני רוצה לומר שבהיבט של הקישון, ככל שיש יותר שטח פתוח איכותי שמהווה ריאה ירוקה, יש גם פחות מתקנים מזהמים או פוטנציאל זיהום. אחד הדברים, כדי לתת איזשהו אופק לעשיית צדק סביבתי וחברתי, הוא לעשות את פארק הקישון. רשות נחל הקישון הגישה תכנית והיא כרגע עומדת להפקדה בתנאים. אנחנו צריכים להסתכל קדימה. יש עוד הרבה דברים לפתור על מנת שהתכנית גם תאושר ושגם נקבל תקציב לתכנית. אני אשמח אם חברי הוועדה יפעלו יחד אתנו כדי שתהיה החלטת ממשלה מתוקנת לגבי הפארק כמו שיש בבאר שבע וכמו שיש בפאר אריאל שרון.
<היו"ר אכרם חסון:>
תודה רבה.

<יעקב אשר (יהדות התורה):>
אני מבקש מעיריית חיפה שיעבירו כמה דוחות ניתנו בהפרות של רישוי עסקים באזור הזה בשנים האחרונות וכמה דוחות של תכנון ובנייה ניתנו בהפרות כאלה ואחרות, ליקויים של תכנון ובנייה באזור הזה.

<יעל כהן-פארן (המחנה הציוני):>
אין להם תכניות.

<היו"ר אכרם חסון:>
חברים, הוויכוחים האלה לא עוזרים לנו. לפני שהמשרד להגנת הסביבה יסכם את הדברים אחרי שהוא שמע את הדוברים, אני רוצה לעדכן אתכם בכמה דברים.

קודם כל, ב-14 באוגוסט אנחנו הולכים לסייר באזור. אנחנו ניכנס למפעלים אותם נבחר ונשב עם התושבים. נשמח אם כל אחד שלא הצליח לדבר היום, יפגוש אותנו. מי שאחרי הישיבה רוצה לבוא אלי ללשכה, אני אשמח לקבל אותו. הארכתי את הדיון הזה בחצי שעה.

<יעקב אשר (יהדות התורה):>
ה-14 באוגוסט יוצא ב-ט' באב. תבדוק.

<היו"ר אכרם חסון:>
נבדוק את התאריך. 

אמרתי לכם שבשבוע האחרון נפגשתי פעמיים עם מנכ"ל המשרד להגנת הסביבה ונפגשתי עם השר הקודם וגם עם השר כחלון. השר משה כחלון נתן השנה 300 מיליון שקלים לטפל במפרץ חיפה והמפעלים קיבלו הרבה תמיכה כדי להקטין את הזיהומים. ישבתי גם עם ראש התאחדות התעשיינים שטען שזיהום מהתחבורה הוא 37 אחוזים לעומת 24 אחוזים מהמפעלים והם משלמים מיליארדים כדי להקטין את הזיהום ולהעלים אותו.

אני כמובן שומע את כולם מתוך כבוד והערכה, ואתם ראיתם שאני מנהל את השיחה הזאת מתוך כבוד. לא באנו לעשות כותרות ולא מחפשים להתפרסם. אנחנו רוצים לפתור את הבעיה הזאת מהשורש ולא נבחל בשום אמצעי אלא נילחם בכל אחד שיעמוד בדרכנו ונעשה זאת בצורה הכי ישרה והגונה כי אנחנו באנו בניקיון כפיים, ביושר ובהגינות כדי לעזור לאוכלוסייה ולצעירים. אנחנו האזרחים שחיים שם. לכן חשוב לכם לדעת שהמשרד להגנת הסביבה, המנכ"ל סיפר לי, מה שהוא עשה השנה, לא עשו במשך שלושים או ארבעים שנים במפרץ.

אני נוטה להאמין שכולם רוצים לעשות. חלק טוען שאי אפשר לקבל תוצאות בפחות משבע-שמונה שנים ורק אז אנחנו נדע כי התוצאות כפי שאנחנו רואים היום בשטח בבתי החולים, בזיהום ובמחלות, זה קורה כתוצאה מכך שהנושא הזה לא טופל במשך שנים רבות.

השר כחלון נתן מאתיים מיליון שקלים להעתקת מכל האמוניה והמכרז יצא אבל יש כאלה שבאים ואומרים שאולי לא צריך להעתיק את מתקן האמוניה אלא אולי בכלל לא צריך אמוניה בארץ. הדעות חלוקות. כל אחד אומר משהו אחר ולכן החלטנו לקחת את המומחים הכי טובים, אנשים הכי הגונים והכי ישרים שאי אפשר לקנות אותם, שלא שייכים לא לטייקונים ולא שייכים למשרד א' ולא למשרד ב'. אנחנו מכבדים כל אחד ואני התרשמתי שהמשרד להגנת הסביבה מנסה כי בסופו של דבר הוא גם רוצה לשרת את האוכלוסייה. יכול להיות שהמשרד הזה ישן הרבה שנים ולא טיפל בצורה חוקית ואחראית ולא עשה את עבודתו נאמנה, אבל אני רואה שבשנה האחרונה יש תזוזה ויש אור בקצה המנהרה.

אנחנו ניתן לנציג המשרד לסכם ואחרי כן כל מי שלא השמיע את דבריו ורוצה להשמיע אותם, אני אזמין אותו לכוס קפה אצלי במשרד.

<קריאה:>
עוד היום?

<היו"ר אכרם חסון:>
בהחלט. עוד היום.

<צור גלין:>
תודה רבה אדוני. אני מבקש לחזור ולהדגיש. נאמר כאן שלא מתייחסים לנושא הבריאות וכי יש ערכים שנמדדים ויש ערכי בריאות והם לא עומדים באותו מישור. נכון, לפעמים הם לא עומדים באותו מישור ולכן המשרד הלך למחמיר ואומר שבלי שום קשר לגבי נתוני הניטור שלנו, אנחנו מבחינתנו בדרישות הכי מחמירות שאנחנו מכירים ולו רק כדי לא להימצא טועים בעוד עשר שנים ולבוא ולהסביר לכם למה טעינו. לכן אנחנו הולכים לדרישות המחמירות ביותר. כל האמירה הזאת שהמשרד לא מתייחס לנושא הבריאות, היא אמירה לא נכונה כי המשרד מתייחס בכל הפעילות שלו במפרץ חיפה ומה שעומד לנגד עיניו אלה הפרסומים של משרד הבריאות. אנחנו לא אומרים שבגלל שהריכוז נראה סביר בגלאים, לכן לא עושים שום דבר. להפך. לטעמנו וגם לטעם גורמים מאירופה ומארצות הברית שהיו אצלנו, הם אומרים שאנחנו קשוחים מדי לתעשייה. אם כן, אני לא מרגיש שאני משרת מישהו אחר למעט את הצרכים של תושבי האזור.
<קריאה:>
אתה לא נשמע כך.

<צור גלין:>
לגבי בסיס הנתונים. מישהו אמר שיש כאן שני נתונים. יש את אותו בסיס נתונים. מה שמגמה ירוקה לוקחת, היא לוקחת את הנתונים שלנו. היא לא ממציאה נתונים משלה. יש להם פרשנות אחרת לנתונים האלו. היא לוקחת את אותם נתונים.

<קריאה:>
אמרת שאתם עושים ארבעים דגימות בכל המדינה - - -

<היו"ר אכרם חסון:>
קיבלת רשות לדבר? 

<צור גלין:>
יש מוצר שהיא רוצה לקדם.

<קריאה:>
אל תספרו סיפורים.

<היו"ר אכרם חסון:>
אני אשמע אותך אחר כך. תבואי אלי ותגידי מה שאת רוצה.

<צור גלין:>
דיברו על צמצום הזיהום. מי שעיין בגרף שרעות הציגה קודם לכן ראה שבסך הכול הצפי שלנו להקטין בחמישים אחוזים את הזיהום של החומרים האורגנים. זאת תכנית הפעולה שלנו. על זה נישפט לטוב ולרע. כמו שהשנה אתם שופטים אותנו לרע לגבי הארבעה אחוזים בגלל כאול, ויוצא שהמשרד כאילו לא קיים את דבריו, אנחנו בטוחים שבשנה הבאה נוכל לבוא עם אחוזים גבוהים יותר כי כאול ייאלץ לקיים את הדרישות שלנו.

<קריאה:>
חלק מאתנו לא יחיו עד שנה הבאה.

<היו"ר אכרם חסון:>
חברים, תודה רבה. הישיבה נעולה. אני מודה לכם מאוד. כפי שאמרתי, מי שלא יכול היה לדבר, מי שיש לו מסר חשוב להעביר, אני מזמין אותו אלי.

<הישיבה ננעלה בשעה 12:05.>

